Olaba Omukono gwa Katonda mu Bulamu Bwo? | Ogw’Okusoma\n“Omukono gwa Mukama gulimanyibwa eri abaddu be.”—IS. 66:14.\nENNYIMBA: 65, 26\nLwaki abantu abamu balaba omukono gwa Katonda mu bulamu bwabwe ate abalala ne batagulaba?\nBukakafu ki obulaga nti Yakuwa atufaako?\nKiki kye tuyinza okukola okusobola okulaba omukono gwa Katonda?\n1, 2. Ndowooza ki abantu abamu gye balina ku Katonda?\nABANTU bangi balowooza nti Katonda tafaayo ku ebyo bye bakola. Ate abamu balowooza nti Katonda tafaayo ku ebyo ebituuka ku bantu. Oluvannyuma lw’omuyaga ogw’amaanyi okukuba ekitundu ekimu eky’omu Philippines mu Noovemba 2013, meeya w’ekibuga ekimu yagamba nti: “Katonda ateekwa okuba ng’aliko gye yali alaze.”\n2 Ate engeri abantu abamu gye beeyisaamu baba ng’abagamba nti Katonda talaba bye bakola. (Is. 26:10, 11; 3 Yok. 11) Balinga abantu omutume Pawulo be yayogerako bwe yagamba nti: “[Tebaali] beetegefu kutegeerera ddala Katonda.” Abantu ng’abo baali ‘bajjudde obutali butuukirivu, okwonoona, okwegomba, n’ebintu ebibi.’—Bar. 1:28, 29.\n3. (a) Bibuuzo ki bye tusaanidde okwebuuza? (b) Emirundi mingi Bayibuli bw’eyogera ku ‘mukono’ gwa Yakuwa eba etegeeza ki?\n3 Ate ffe? Obutafaananako abantu aboogeddwako waggulu, tukimanyi nti Yakuwa alaba buli kye tukola. Naye ddala tukiraba nti Yakuwa atufaako, era tulaba omukono gwe mu bulamu bwaffe? Tuli bamu ku abo Yesu be yagamba nti “baliraba Katonda”? (Mat. 5:8) Okusobola okuddamu ebibuuzo ebyo, ka tulabe abamu ku bantu aboogerwako mu Bayibuli abaalaba omukono gwa Katonda n’abo abaagaana okugulaba. Ate era tugenda kulaba engeri gye tuyinza okulabamu omukono gwa Yakuwa mu bulamu bwaffe nga tukozesa amaaso gaffe ag’okukkiriza. Nga twetegereza ensonga ezo, kikulu okukijjukira nti emirundi mingi Bayibuli bw’eyogera ku ‘mukono’ gwa Katonda eba etegeeza amaanyi Katonda g’akozesa okuyamba abaweereza be n’okuwangula abalabe be.—Soma Ekyamateeka 26:8.\nBAALEMERERWA OKULABA OMUKONO GWA KATONDA\n4. Lwaki abalabe ba Isiraeri baalemererwa okulaba omukono gwa Katonda?\n4 Mu biseera by’edda, abantu bangi baafuna akakisa okulaba n’okuwulira engeri Katonda gye yayambamu Abaisiraeri. Mu ngeri ey’ekyamagero, Yakuwa yanunula abantu be okuva mu Misiri, era n’abasobozesa okuwangula bakabaka bangi. (Yos. 9:3, 9, 10) Wadde nga bakabaka abaali ebugwanjuba wa Yoludaani baalaba era ne bawulira ku bintu ebyo, ‘baakuŋŋaana wamu okulwanyisa Yoswa n’Abaisiraeri.’ (Yos. 9:1, 2) Bakabaka abo ne bwe baatandika okulwanyisa Abaisiraeri, baali basobola bulungi okulaba omukono gwa Katonda. Ng’ekyokulabirako, Yakuwa yalagira “enjuba n’eyimirira, omwezi ne gulinda, okutuusa eggwanga bwe lyamala okuwalana eggwanga ku balabe baabwe.” (Yos. 10:13) Yakuwa ‘yaleka emitima gy’abalabe okukakanyala ne balwanyisa Isiraeri.’ (Yos. 11:20) Abalabe ba Isiraeri baagaana okukikkiriza nti Katonda ye yali alwanirira abantu be, era ekyo kyabaviirako okuwangulwa.\n5. Kiki Kabaka Akabu eyali omubi kye yagaana okukkiriza?\n5 Omuntu omulala eyafuna akakisa okulaba omukono gwa Katonda yali Kabaka Akabu. Eriya yamugamba nti: “Tewajja kubaawo musulo wadde enkuba mu myaka gino, okuggyako nga ŋŋambye nti bibeewo!” (1 Bassek. 17:1, NW) Kya lwatu nti Yakuwa ye yali asuubizza ekintu ekyo naye Akabu yagaana okukikkiriza. Nga wayise ekiseera, Akabu yalaba omuliro nga gukka okuva mu ggulu, Eriya bwe yasaba ekiweebwayo kye okwokebwa. Oluvannyuma, Eriya yakiraga nti Yakuwa yali wa kukomya ekyeya, era n’agamba Akabu nti: ‘Serengeta, enkuba ereme okukuziyiza.’ (1 Bassek. 18:22-45) Ebyo byonna Akabu yabiraba naye era n’agaana okukikkiriza nti Yakuwa ye yali ayolesezza amaanyi ge. Ebyokulabirako ebyo birina ekintu ekikulu kye bituyigiriza. Tulina okufuba okulaba omukono gwa Yakuwa.\nBAALABA OMUKONO GWA YAKUWA\n6, 7. Kiki abantu abamu abaaliwo mu kiseera kya Yoswa kye baasobola okulaba?\n6 Obutafaananako bakabaka abo ababi, abantu abalala baalaba omukono gwa Katonda, wadde nga baali mu mbeera y’emu n’eya bakabaka abo. Ng’ekyokulabirako, okwawukana ku mawanga agatali gamu agaalwanyisa Abaisiraeri mu kiseera kya Yoswa, Abagibiyoni baasalawo okukola endagaano ey’emirembe n’Abaisiraeri. Lwaki? Baagamba nti: “Abaddu bo bavudde . . . wala nnyo okujja wano olw’erinnya lya Mukama Katonda wo: kubanga twawulira okwatiikirira kwe, ne byonna bye yakola.” (Yos. 9:3, 9, 10) Baakiraba nti Katonda ow’amazima ye yali ayamba Isiraeri.\n7 Lakabu naye yalaba omukono gwa Katonda. Oluvannyuma lw’okuwulira ku ngeri Yakuwa gye yanunulamu abantu be, Lakabu yagamba abakessi ba Isiraeri ababiri nti: “Mmanyi nga mukama abawadde ensi.” Wadde ng’ekyo kyali kiteeka obulamu bwe mu kabi, yeesiga Yakuwa nti yali asobola okumuwonyaawo awamu n’ab’omu maka ge.—Yos. 2:9-13; 4:23, 24.\n8. Abaisiraeri abamu baalaba batya omukono gwa Katonda?\n8 Obutafaananako Kabaka Akabu omubi, Abaisiraeri abamu abaalaba omuliro ogwakka okuva mu ggulu oluvannyuma lwa Eriya okusaba, baakitegeera nti omukono gwa Katonda gwe gwali gukikoze. Bwe baalaba omuliro ogwo ogwava eri Yakuwa nga gwokya ekiweebwayo, baagamba nti: “Yakuwa ye Katonda ow’amazima!” (1 Bassek. 18:39, NW) Abaisiraeri abo baakirabirawo nti ogwo gwali mukono gwa Katonda!\n9. Tuyinza tutya okulaba Yakuwa n’omukono gwe leero?\n9 Ebyokulabirako ebibi n’ebirungi bye tulabye bituyamba okutegeera kye kitegeeza okulaba Katonda oba omukono gwa Katonda. Bwe tweyongera okumanya Katonda era ne tutegeera engeri ze, naffe tusobola okulaba omukono gwe nga tukozesa “amaaso g’emitima [gyaffe].” (Bef. 1:18) Mu butuufu, twagala okubeera ng’abantu ab’edda n’ab’omu kiseera kyaffe abaasobola okukiraba nti Yakuwa ayamba abantu be. Kati ekyebuuzibwa kiri nti, waliwo obukakafu bwonna obulaga nti Yakuwa ayamba abantu be leero?\nOBUKAKAFU OBULAGA NTI KATONDA AYAMBA ABANTU LEERO\n10. Bukakafu ki obulaga nti Yakuwa ayamba abantu leero? (Laba ekifaananyi ku lupapula 4.)\n10 Waliwo obukakafu bungi obulaga nti ne leero Yakuwa ayamba abantu. Emirundi mingi waliwo abantu abasabye Katonda okubayamba era n’abayamba. (Zab. 53:2) Ng’ekyokulabirako, ow’oluganda omu ayitibwa Allan bwe yali abuulira nnyumba ku nnyumba ku kizinga ekimu mu Philippines, yasisinkana omukazi omu eyatandika okukaaba. Allan agamba nti: “Ku olwo lwennyini ku makya, omukazi oyo yali asabye Yakuwa asindike Abajulirwa be gy’ali. Omukyala oyo bwe yali akyali muvubuka, yayigako Bayibuli n’Abajulirwa ba Yakuwa naye n’alekera awo olw’okuba yali afumbiddwa era n’asengukira ku kizinga ekyo. Kyamwewuunyisa nnyo okuba nti Katonda yali azzeemu essaala ye amangu ddala.” Waali tewannayita na mwaka gumu ne yeewaayo eri Yakuwa era n’abatizibwa.\nOkiraba nti Yakuwa ayamba abantu be leero? (Laba akatundu 11-13)\n11, 12. (a) Yakuwa ayamba atya abantu be leero? (b) Yakuwa yayamba atya mwannyinaffe omu?\n11 Abaweereza ba Katonda bangi bakirabye nti Katonda ayamba abantu be, bwe basobodde okweggyako emize emibi, gamba ng’okunywa ssigala, okukozesa ebiragalalagala, oba okulaba ebifaananyi eby’obuseegu. Abamu ku bo bagamba nti baagezaako enfunda n’enfunda okulwanyisa emize egyo mu maanyi gaabwe, naye ne balemererwa okugivvuunuka. Kyokka bwe baasaba Yakuwa abayambe, yabawa “amaanyi agasinga ku ga bulijjo,” ne basobola okugivvuunuka.—2 Kol. 4:7; Zab. 37:23, 24.\n12 Ate era Yakuwa ayambye abaweereza be nga boolekagana n’okusoomooza okutali kumu. Ng’ekyokulabirako, Amy yayolekagana n’okusoomooza okutali kumu bwe yali ng’asindikiddwa okuyambako mu kuzimba Ekizimbe ky’Obwakabaka n’amaka g’abaminsani ku kizinga ekimu eky’omu Pacific. Agamba nti: “Twasulanga mu wooteeri emu, era buli lunaku twayitanga mu nguudo ezaabanga zanjadde amazzi nga tugenda okukola.” Ate era Amy yalina okumanyiira empisa z’omu kitundu, era emirundi mingi tebaabanga na masannyalaze oba amazzi. Amy agattako nti: “Ekintu ekirala ekyammalako essanyu kwe kuba nti lumu nnaboggolera omu ku baganda bange be twali tukola nabo. Ekyo kyampisa bubi nnyo. Bwe nnaddayo eka, nnayingira mu kisenge kyange ekyali kikutte enzikiza ne nsaba Yakuwa annyambe.” Amasannyalaze bwe gaakomawo, Amy yasoma Omunaala gw’Omukuumi ogwalimu ekitundu ekikwata ku matikkira ga Gireyaadi ekyali kyogera ku kusoomooza okutali kumu naye kennyini kwe yali ayolekagana nakwo, gamba nga, ekiwuubaalo, empisa z’omu kitundu, n’okukolagana n’abantu ab’omu kitundu. Agamba nti: “Mu kiro ekyo nnawulira nga ddala Yakuwa yali ayogera nange. Ekyo kyankubiriza okugenda mu maaso n’obuweereza bwange obwo.”—Zab. 44:25, 26; Is. 41:10, 13.\n13. Bukakafu ki obulaga nti Yakuwa ayamba abantu be ‘okulwanirira amawulire amalungi n’okuganyweza okuyitira mu mateeka’?\n13 Okuba nti Abajulirwa ba Yakuwa basobodde ‘okulwanirira amawulire amalungi n’okuganyweza okuyitira mu mateeka,’ bukakafu bwa maanyi obulaga nti Yakuwa abayamba. (Baf. 1:7) Gavumenti ezimu zigezezzaako okuziyiza omulimu gw’abantu ba Katonda, naye okuba nti Abajulirwa ba Yakuwa basobodde okuwangula emisango nga 268 mu kooti enkulu, nga 24 ku ggyo baagiwangula mu European Court of Human Rights mu myaka 15 egiyise, bukakafu bwa maanyi obulaga nti tewali asobola kuziyiza mukono gwa Katonda.—Is. 54:17; soma Isaaya 59:1.\n14. Bukakafu ki obulala obulaga nti Yakuwa ayamba abantu be?\n14 Tewali kubuusabuusa nti Katonda y’atusobozesa okubuulira amawulire amalungi mu nsi yonna. (Mat. 24:14; Bik. 1:8) Ate era Yakuwa y’asobozesezza abantu be okuva mu mawanga gonna okubeera obumu. Obumu obwo bwewuunyisa nnyo ne kiba nti n’abantu abatasinza Yakuwa batuuse n’okugamba nti: “Ddala Katonda ali mu mmwe.” (1 Kol. 14:25) Mu butuufu, waliwo obukakafu bungi obulaga nti Katonda ayamba abantu be ng’ekibiina. (Soma Isaaya 66:14.) Ate ggwe? Olaba omukono gwa Yakuwa mu bulamu bwo?\nOLABA OMUKONO GWA YAKUWA MU BULAMU BWO?\n15. Kiki ekiyinza okutulemesa okulaba omukono gwa Katonda mu bulamu bwaffe?\n15 Kiki ekiyinza okutulemesa okulaba omukono gwa Katonda mu bulamu bwaffe? Ebizibu bye tufuna oluusi biyinza okutuyitirirako. Mu mbeera ng’eyo, tuyinza okwerabira engeri Yakuwa gy’azze atuyambamu. Nnaabakyala Yezebeeri bwe yali ayagala okutta Eriya, ne Eriya kennyini okumala akaseera yeerabira engeri Katonda gye yali amuyambyemu. Bayibuli egamba nti Eriya ‘yasaba afe.’ (1 Bassek. 19:1-4) Kiki ekyali kiyinza okuyamba Eriya mu mbeera eyo? Yali yeetaaga okwesiga Yakuwa okumuyamba.—1 Bassek. 19:14-18.\n16. Okufaananako Yobu, kiki ekiyinza okutuyamba okulaba Katonda?\n16 Yobu naye lumu ebizibu bye yafuna byamuleetera obutatunuulira bintu nga Katonda bw’abitunuulira. (Yob. 42:3-6) Okufaananako Yobu, naffe oluusi kiyinza okutwetaagisa okufuba ennyo okusobola okulaba Katonda. Kiki ekiyinza okutuyamba okulaba Katonda? Tusaanidde okufumiitiriza ku ebyo Bayibuli by’eyogera ku bizibu bye tufuna. Ekyo kiyinza okutuyamba okulaba engeri Yakuwa gy’atuyambamu, bw’atyo n’aba wa ddala gye tuli. Okufaananako Yobu, naffe tuyinza okugamba nti: “Nnali nkuwuliddeko n’okuwulira kw’okutu; naye kaakano eriiso lyange likulaba.”\nYakuwa akukozesa okuyamba abalala okumulaba? (Laba akatundu 17, 18)\n17, 18. (a) Tuyinza tutya okulaba omukono gwa Yakuwa mu bulamu bwaffe? (b) Waayo ekyokulabirako ekiraga nti Yakuwa atuyamba leero.\n17 Tuyinza tutya okulaba omukono gwa Yakuwa? Lowooza ku byokulabirako bino: Oyinza okuba ng’okiraba nti Yakuwa ye yakusobozesa okuzuula amazima. Ate oyinza okuba nga lumu bwe wali mu lukuŋŋaana, wawulira nti ensonga emu eyayogerwako ddala yali ekwata ku ggwe. Oyinza okuba ng’olina kye wasaba, essaala yo n’eddibwamu. Oyinza okuba nga wagaziya ku buweereza bwo era n’olaba engeri Yakuwa gye yakuwaamu emikisa. Oba oyinza okuba ng’olina omulimu gwe waleka olw’okukulembeza Obwakabaka era n’okiraba nti Katonda ‘teyakwabulira.’ (Beb. 13:5) Bwe tufumiitiriza ennyo, tusobola okulaba engeri ezitali zimu Yakuwa gy’atuyambyemu.\n18 Mwannyinaffe Sarah abeera mu Kenya agamba nti: “Lumu nnasaba Yakuwa nga mmutegeeza ku muyizi wange owa Bayibuli gwe nnali ndowooza nti yali tayagala by’asoma. Nnasaba Yakuwa annyambe okumanya obanga nnali nneetaaga okulekera awo okusoma n’omuyizi oyo. Olwali okugamba nti ‘Amiina,’ essimu yange n’evuga. Omuyizi wange oyo owa Bayibuli ye yali akubye ng’ambuuza obanga tusobola okugenda ffembi mu nkuŋŋaana! Ekyo kyanneewuunyisa nnyo!” Naawe bw’oba obulindaala, osobola okulaba engeri Katonda gy’akuyambamu mu bulamu bwo. Rhonna, mwannyinaffe abeera mu Asiya, agamba nti: “Tulina okufuba okulaba engeri Yakuwa gy’atuyambamu. Ekyo kisobola okutuyamba okukiraba nti Yakuwa atufaako nnyo!”\n19. Kiki ekirala kye twetaaga okukola okusobola okulaba Katonda?\n19 Yesu yagamba nti: “Balina essanyu abalongoofu mu mutima, kubanga baliraba Katonda.” (Mat. 5:8) Tuyinza tutya okuba “abalongoofu mu mutima”? Tulina okukuuma ebirowoozo byaffe nga birongoofu era ne twewala okukola ebintu ebibi. (Soma 2 Abakkolinso 4:2.) Bwe tweyongera okunyweza enkolagana yaffe ne Katonda era ne tweyisa bulungi, tubeera mu abo abalaba Katonda. Mu kitundu ekiddako tujja kulaba engeri okukkiriza gye kusobola okutuyamba okwongera okulaba omukono gwa Yakuwa mu bulamu bwaffe.


Ndi mwetegefu okulekulira ekifo ky’obwaMinisita singa waliwo aleeta obujulizi nti nakukusa omwami wange okuva mu Kalantiini, Minisita Opendi – Watchdog Uganda\nMINISITA omubeezi ow’eby’obugagga eby’omuttaka Sarah Opendi alayidde okulekulira ekifo ky’obwaMinisita singa evaayo omuntu amulumiriza n’amawulire amatuufu agakwata ku bigambibwa nti yakukusa Omwami we okuva ku kisaawe Entebbe bwe yali ava mu limu ku mawanga agalimu ekirwadde kya Corona Virus.\nOpendi agamba nti bino byonna bifumbirire okuva ku bantu abatamwagaliza ye ne Mwami we era omubaka mu Palimenti Artikins Katushabe, era nga ayongerako nti abakola bino byonna bava mu Minisitule gye yalimu eye by’obulamu gyagamba nti eno yalekayo entalo nnyingi ezimulwanibwa abaali batamwagaliza.\nAgattako nti ne mu Minisitule gyalimu eye by’obugagga by’omuttaka nayo eliyo abagagga abalwana nga bano yabalemesa okusima Gold e Kassanda nga kati be bakuma mu bino byonna omuliro byagamba nti byabutaliimu era tabitidde.\n“Kituufu Omwami wange yakomawo mu Ggwanga okuva mu limu ku mawanga agalimu ekirwadde kino, era ne tusalawo okumukebera covid 19 saako n’okumuteeka mu Kalantiini okumala ennaku 14, naye lwaki munange Minisita we by’obulamu Dr. Jane Ruth Acheng naye eyali ava e South Africa mu mwezi gwe gumu ogw’okusatu ye yajeemera ekiragiro ky’okubeera mu kalantiini nga olukongoolo basinze kuluteeka kunze nga omuntu” Opendi bwe yebuuzizza.\nbwe yabadde mu Palimenti ku lw’okusatu Opendi yagambye nti yeewunyizza okulaba nga SsabaMinisita Dr. Ruhakana Rugunda amukubira essimu anyonyole ku bimwogerwako, nagamba nti yamubuulidde ababiri emabega byonna bagamba nti bamulinako nnugu ate nga mu Minisitule ye by’obulamu gye bali yavaayo dda.\nYagambye nti wakulekulira ekifo ky’obwaMinisita singa obujulizi buvaayo nga ddala kituufu yalagira omwami we okuva mu kifo we yali akuumibwa nga akyetegerezebwa abakugu mu kawuka ka Corona Virus.


Bukedde Online - Leero mu mboozi y'omukenkufu tukulaze engeri gy'oyinza okukozesaamu Omunnyo gwa Himalayan okusitula omutindo gw’enkwaso\nRema akangudde ku Doboozi agambye kati mukazi eyetengeredde atakyalina...\nOmuyizi afiiridde mu kisulo ky'essomero Poliisi n'etabukira abalikulira...\nEmpise ne ttalanta bitambulira wamu\nLeero mu mboozi y'omukenkufu tukulaze engeri gy'oyinza okukozesaamu Omunnyo gwa Himalayan okusitula omutindo gw’enkwaso\nAbatuuze batabukidde ssentebe lwa mupangisa...\nOmulimu gw’okulima ebinazi n’okusoomooza...\nOmunnyo gwa Himalayan nga bwe gufaanana.\nABANTU bakimanyi nti mu nnyumba temusaanye kubulamu munnyo, olw’obukulu bwago. ssinga guggwaawo odduka ku muliraano n’osabayo gw’osobola okukozesa ku lunaku olwo. Ekirala ekikulu mu maka ye sukaali, kale bwe twakizuula nti ebyo bibiri bikulu kwe kusalawo okukuyiiyiza sukaali wa Stevia ow’obutonde n’omunnyo.\nOmunnyo ogwabulijjo guno gw’olaba ogutukula, wabula okutukula kuno ate kuleese ekizibu, kubanga omunnyo guno bwe bamala okugusima okugulongoosa okutukula bateekamu ebirungo eby’enjawulo okuli ekya Iodine n’ekya Monosodium Glutamate (MSG), nga kino kireetera omuntu n’okuyoyaayoya oba oli awo oli n’agamba kannuune ku munnyo oba akuguliira ku muyembe oba ennaanansi ate nga mwattu biwoomerera okwo gattako okuwulira nga omunnyo gw’alya tegunoga.\nKino kivaako endwadde okuli ez’omutima, emisuwa, okunafuwa, puleesa n’ebirala. Mu mbeera eno ekivaamu n’gabasawo bakugamba nti vva ku munnyo kubanga teguba mulungi olw’ebirungo ebyongerwamu.\nNaye bwe banakugamba oguveeko ogenda kukola otya kubanga emmere eteriimu munnyo nga teriika! Aba prof Bioresearch, kye tuvudde tukuleetera omunnyo ogwa Himalayan oba guyite omunnyo omumyufu gw’osobola okulya n’otakosebwa.\nOmunnyo guno gwa byafaayo era gumazeewo emyaka mingi era abazungu bagukozesa lwakuba ffe bangi tetugumanyi. Omunnyo guno guva mu njazi era ne Kenya olwazi luno gye luli wabula lutono, nga basinga kuguggya Pakistan.\nKati ffe tumerengudde omunnyo ne tugukutuusaako ku mmeeza yo nga bw’olaba omunnyo ogw’ekisula nagwo oguva mu njazi.\nEmigaso gY’omunnyo l Guyamba abalwadde b’omutima kubanga tegukubisa ntunnunsi, gulimu eminnyo 99 ku egyo 120 omunnyo gye gwetaaga okuli eminnyo emikulu nga Calcium, iron n’emirala kyokka ogwabulijjo gulimu Sodium yekka.\nOmunnyo guno tegukaza nga guno ogwabulijjo gwe tulya era ky’ova olaba nga bw’oguteeka ku bbwa likala wamu n’okusalaasala ssinga ogulya nga mubisi.\nsinga oguteeka mu mazzi agabuguma, gusala omugejjo n’okugogola emisuwa ssinga ogutabulamu enniimu n’amajaani ga kalittunsi onywe ku makya n’ekiro ate gujja kukuyamba n’okussa obulungi ssinga obeera ozibikira ekiwanga.\nGuyamba okwongera ku mutindo gw’enkwaso z’abasajja omuntu n’asobola okuzaala omwana nga mulamu. Amasimu gasse omutindo gw’enkwaso z’abasajja naye omunnyo guno gujja kubayamba.\nGuyamba okulongoosa ku magi g’abakyala n’okubooza enseke.\nOmunnyo guyamba okusumulula olubuto ne luba nga terwesiba n’awona alusa ne kkookolo. l Guyamba omuntu obutalwala ddookookoli naddala ery’omunda olwekirungo kya Serenium ekigulimu, anti eddookooli lireetera omuntu okwennyamira n’obukambwe, era Abachina n’Abayindi abagulya tebagalwala.\nGuyamba ku baana abavaako waya oba buyite obulwadde bwa Autism, oluusi abazadde balowooza nti abaana balina eddalu erya bulijjo sso nga bulwadde. Ate era gukola ne ku bantu abakulu. Ate osobola n’okugulya nga mubisi teguba na mutawaana gwonna. l Wiiki ejja nja kukulaga engeri gy’oyinza okukozesaamu omunnyo gwa Himalayan mu nnimiro n’ebisolo. Asangibwa ku Equatorial Mall dduuka nnamba 152 mu Kampala. Mufune ku 0702061652\nLeero mu mboozi yaffe n'omukenkufu tukulaze engeri omunnyo gye guyinza okukuyamba ku magumba wamu n'ennyingo\nRema akangudde ku Doboozi agambye...\nOmuyizi afiiridde mu kisulo ky'essomero...\nOMUYIZI wa S.5 afiiridde mu kisulo ky'essomero e Mpigi poliisi n'ekunya abasomesa lwa kusanga nga balongoosezza...\nEmpise ne ttalanta bitambulira...\nEyaliko emmunyeenye ya KCCA, akuutidde bamusaayimuto okubeera n'empisa basobole okutwala ekitone kyabwe eky'omupiira...\nAbazannyi b'ebikonde beerinde akambe...\nAbazannyi b'ebikonde mu ggwanga abatali batayirire bubakeeredde, UBF bw'eyisizza ekiteeso ekitayirira buli omu...\nNnazaala atabuse ne mukamwana lwa...


MEEYA wa Lubaga, Joyce Nabbosa Ssebuggwawo alonze bammemba abapya abatuula ku kkooti ya LC III n’olukiiko lw’ettaka mu Lubaga n’abalagira okutandikirawo emirimu.\nBwe yabadde ayanjulira bakansala amannya ga bammemba be yalonze okugakakasa, Ssebuggwawo yagambye nti wabaddewo obwetaavu bw’obukiiko buno kuba tewabadde babutuulako okusobola okukola ku nsonga ez’enjawulo. “Bakansala mbanjulira amannya g’abantu okutuula ku kkooti ya LC III n’olukiiko lw’ettaka era njagala mubakakase basobole okukola emirimu gye bateekeddwa okukola,” Ssebuggwawo bwe yasabye ba kansala.\nYagambye nti, okulonda amannya gano kyaddiridde okulonda kwa bassentebe ba LC I ne LC II ng’ekibadde kisigadde kwe kulonda abanaatuula ku kkooti ya LCIII n’ekkooti ya LC III kuba ekisanja ky’obukiiko obukadde kyali kyaggwaako.\nMu mannya agaalondeddwa kuliko: Ssewava Sserubiri ng’ono ye ssentebe w’akakiiko k’ettaka ng’atuulako ne Denis Kyobe, Teddy Nassuuna aba NRM, Sylivia Birungi owa DP ne Fred Bugoba wa FDC.\nAbalondeddwa ku kkooti ya LC III kuliko: Ssaalongo Ismail Kinobe owa FDC ng’atuulako ne Fred Kiwanuka Kkwatakunsawo owa DP, Sarah Kasule owa DP, Amina Lubega owa NRM ne Annet Mbabazi owa FDC.\nBwe baamaze n’abakwasa amateeka kwe balina okukolera emirimu gyabwe nga bawuliriza ensonga ezibatwaliddwa basobole okuzituulamu nga bagoberera amateeka. Ssebuggwawo era yalonze Christine Kyeyune Kawooya era n’amusemba okutuula ku lukiiko olutwala eby’ettaka mu Kampala olwa Kampala District Land Board.\nMu ngeri y’emu Ssebuggwawo yayanjulidde olukiiko enteekateeka z’okuyonja ebyalo mu Lubaga okusobola okulwanyisa obucaafu n’okusomesa abantu ku by’obuyonjo kuba enkuba eneetera okutonnya nga baagala etandike nga waliwo ekikoleddwa.


“Mugume! Nze Mpangudde Ensi” (Yokaana 16) | Obulamu bwa Yesu\n“Mugume! Nze Mpangudde Ensi”\nMU KASEERA KATONO ABATUME BAJJA KUBA TEBAKYALABA YESU\nENNAKU Y’ABATUME EJJA KUFUULIBWA SSANYU\nYesu n’abatume banaatera okuva mu kisenge ekya waggulu gye bakwatidde embaga ey’Okuyitako. Oluvannyuma lw’okubagamba ebintu ebiwerako, Yesu agattako nti: “Mbabuulidde ebintu bino muleme kwesittala.” Lwaki Yesu abalabula? Agamba nti: “Abantu balibagoba mu kkuŋŋaaniro. Mu butuufu, ekiseera kijja, buli anaabattanga alowooze nti aweereza Katonda.”—Yokaana 16:1, 2.\nEkyo kiyinza okweraliikiriza ennyo abatume. Wadde ng’emabegako Yesu yabagamba nti ensi ejja kubakyawa, teyabagamba butereevu nti bajja kuttibwa. Lwaki? Yesu agamba nti: “Ebintu bino saabibabuulira mu kusooka kubanga nnali nammwe.” (Yokaana 16:4) Naye kati abibabuulira nga tannagenda. Ekyo kijja kubayamba obuteesittala.\nYesu era agamba nti: “Ŋŋenda eri oyo eyantuma; kyokka tewali n’omu ku mmwe ambuuza nti ‘Ogenda wa?’” Wayiseewo ekiseera kitono nga baakamubuuza gy’agenda. (Yokaana 13:36; 14:5; 16:5) Naye kati buli omu munakuwavu olw’okuba abagambye ebikwata ku kuyigganyizibwa. Eyo ye nsonga lwaki tewali n’omu ku bo amubuuza ebikwata ku kitiibwa ky’ajja okufuna oba engeri ekyo kye kinaaganyulamu abaweereza ba Katonda ab’amazima. Yesu abagamba nti: “Olw’okuba mbabuulidde ebintu bino, emitima gyammwe gijjudde ennaku.”—Yokaana 16:6.\nOluvannyuma Yesu abagamba nti: “Okugenda kwange kuganyula mmwe. Kubanga bwe sigenda omuyambi tajja kujja gye muli; naye bwe ŋŋenda nja kumubaweereza.” (Yokaana 16:7) Yesu alina kumala kufa na kugenda mu ggulu abayigirizwa be balyoke bafune omwoyo omutukuvu, era asobola okuguweereza abantu be ka babe mu kifo ki ku nsi, gubayambe.\nOmwoyo omutukuvu “ajja kuwa ensi obukakafu obumatiza ku kibi, ku butuukirivu, ne ku kusala omusango.” (Yokaana 16:8) Kijja kweyoleka kaati nti ensi egaanye okukkiririza mu Mwana wa Katonda. Yesu okugenda mu ggulu kijja kulaga obutuukirivu bwe era kijja kulaga ensonga lwaki Sitaani, “omufuzi w’ensi eno,” agwanidde okusalirwa omusango.—Yokaana 16:11.\nYesu era agamba nti: “Nkyalina ebintu bingi eby’okubabuulira naye temuyinza kubitegeera kati.” Bw’anaabafukako omwoyo omutukuvu, gujja kubayamba “okutegeerera ddala amazima,” basobole okugatambulizaako obulamu bwabwe.—Yokaana 16:12, 13.\nEbigambo Yesu by’azzaako byewuunyisa nnyo abatume. Abagamba nti: “Mu kaseera katono mugenda kuba temukyandaba, ate wayitewo akaseera katono mundabe.” Bonna beebuuza ky’ategeeza. Yesu akimanya nti baagala kumubuuza ku ebyo by’ayogedde, n’olwekyo abagamba nti: “Mazima ddala mbagamba nti, mujja kukaaba era mukube ebiwoobe, naye ensi ejja kusanyuka; mujja kunakuwala, naye ennaku yammwe ejja kufuulibwa ssanyu.” (Yokaana 16:16, 20) Yesu bw’anaattibwa, abakulembeze b’eddiini bajja kusanyuka naye abayigirizwa be banakuwale. Kyokka Yesu bw’anaazuukizibwa, ennaku yaabwe ejja kufuuka ssanyu! Ate era bajja kweyongera okufuna essanyu bw’anaabafukako omwoyo gwa Katonda omutukuvu.\nYesu ageraageranya embeera y’abatume ku bulumi omukazi bw’abaamu ng’azaala. Agamba nti: “Omukazi bw’aba azaala aba mu bulumi, kubanga ekiseera kye kiba kituuse; naye bw’amala okuzaala omwana, aba takyajjukira bulumi olw’essanyu ly’aba nalyo nti omuntu azaaliddwa mu nsi.” Yesu abazzaamu amaanyi ng’abagamba nti: “Nammwe kati mulumwa; naye nja kuddamu okubalaba era emitima gyammwe gijja kusanyuka, era tewali ajja kubaggyako ssanyu lyammwe.”—Yokaana 16:21, 22.\nN’okutuusa kati, abatume tebannasaba kintu kyonna nga bayitira mu linnya lya Yesu. Abagamba nti: “Ku lunaku olwo mulisaba Kitange mu linnya lyange.” Lwaki balina okusaba mu linnya lye? Si lwa kuba nti Kitaawe tayagala kuddamu kusaba kwabwe. Mu butuufu, Yesu agamba nti: “Kitange kennyini abaagala olw’okuba munjagala era mukkirizza nti nnajja kukiikirira Kitange.”—Yokaana 16:26, 27.\nEbigambo bya Yesu ebyo birina okuba nga bizizzaamu abatume amaanyi era bagamba nti: “Tukkiriza nti wava eri Katonda.” Okukkiriza kwabwe kunaatera okugezesebwa, era Yesu abagamba nti: “Laba! Mazima ddala, ekiseera kijja era kituuse musaasaane buli omu adde ewuwe mundeke nzekka.” Naye abakakasa nti: “Mbabuulidde ebintu bino musobole okuba n’emirembe okuyitira mu nze. Mujja kuba n’ennaku mu nsi, naye mugume! Nze mpangudde ensi.” (Yokaana 16:30-33) Yesu tabaabulidde bwabulizi. Mukakafu nti nabo basobola okuwangula ensi nga bakola byonna Katonda by’ayagala, wadde nga Sitaani n’abo abali ku ludda lwe bajja kugezaako okwonoona enkolagana yaabwe ne Katonda.\nKiki Yesu ky’ayogerako ekireetera abatume okweraliikirira?\nLwaki abatume balemererwa okubuuza Yesu ebibuuzo ebirala?\nYesu akozesa kyakulabirako ki okulaga engeri ennaku y’abatume gy’eneefuukamu essanyu?


Bukedde Online - Bamukutte n’omwana ng’agenda kumusaddaaka: Baamuwadde emitwalo 50\nAtemyetemye mukazi we omutwe n'amutta nga...\nOMUSAJJA gwe baakutte n’omwana mu kitoogo awuniikirizza abantu bw’attottodde engeri gye baamupangisizza ku mitwalo 50 atwale omutwe gw’omwana.\nLukwago ng’aggyibwa ku poliisi y'e Nkokonjeru okutwalibwa e Nateete n’ekiveera omwabadde ejjambiya. Mu katono ye mwana Namiiro eyasimattuse okusaddaakibwa\nIbrahim Lukwago 22, omutuuze w’e Nsambya - Kiganda zooni ng’akola bwakondakita mu takisi ku luguudo lw’e Ntebe yakwatiddwa abaserikale ba poliisi ennawunyi amatumbibudde ng’ali n’omwana Fazila Namiiro 11, gwe yabadde awambye mu maka ga bazadde be e Mutundwe mu Kabaawo Zooni.\nLukwago bwe yalabye emmotoka ya poliisi ennawunyi, kwe kwesogga ekitoogo kyokka abaserikale baabadde bamulabye ne bayambibwako abantu baabulijjo okusaggula ekitoogo ky’e Kyengera okukkakkana nga bamukutte ne banunula Namiiro eyabadde agenda okusaddaakibwa.\nAYOGEDDE ABAAMUPANGISIZZA ABALEETERE OMUTWE GW’OMWANA\nLukwago yagambye nti: Bandeetedde ddiiru ya kufuna mutwe gwa mwana era omugagga agwagala yabadde agenda kusasula obukadde 3 kyokka nga nze ng’enda kufunako emitwalo 50.\nNalumu eyakwatiddwa ng’aggyibwa ku poliisi y’e Nkokonjeru\nYasoose kugaana kwogera be yakolaganye nabo mu ddiiru eno kyokka bwe baamukunyizza ennyo kwe kulonkoma Sharifah Nalumu amanyiddwa nga “Maama Kapi”. Kyazuuliddwa nga Nalumu amanyi famire mwe baabadde babbye omwana.\nSarah Ndagire ne bba Adam Mukasa abazaala omwana Namiiro baagambye nti Nalumu muliraanwa waabwe era kyabeewuunyisizza ng’omusajja eyakwatiddwa n’omwana ayogedde linnya lya Nalumu.\nLukwago yagambye nti Nalumu ye yamuwadde ne pulaani efuna omwana ono era yagenze n’engoye mu kaveera n’ayita omwana Namiiro kubanga n’erinnya baabadde balimugambye.\nYalimbye omwana nti nnyina y’amutumizza agende yeegeze mu ngatto akime n’emmere ya batoobe era omwana n’agoberera; olwo n’amwetoolooza ebitundu ebiriranyeewo okutuusa obudde lwe bwazibye.\nEkiveera kye yabadde nakyo mwabaddemu engoye n’ejjambiya nga kiteeberezebwa nti ejjambiya ye yabadde egenda okukozesebwa okusalako omwana omutwe ate engoye ze yabadde agenda okwambala ng’amaze okusalako omwana omutwe okwewala okutambulira mu ngoye eziriko omusaayi.\nMwabaddemu n’obugoye bw’abaana bwe yakozesezza okumatiza Namiiro nti nnyina y’abumugulidde.\nNamiiro yanunuddwa mu kiro ky’Olwokuna era ku makya g’Olwokutaano poliisi y’e Nkokonjeru – Kyengera yakulembeddwaamu Lukwago n’abatuusa ku Nalumu n’akwatibwa n’aggalirwa ku poliisi y’e Nateete ku musango gw’okugezaako okutta omwana oguli ku fayiro SD:68/08/06/2016.\nWabula Nalumu yagambye nti talina ky’amanyi ku ddiiru Lukwago gy’ayogerako n’ategeeza nti bamuwaayiriza olw’ebigendererwa by’atamanyi.\nAtwala poliisi y’e Nateete, Joseph Nsabimana yagambye nti bakyakung’aanya obujulizi kwe banaasinziira okweyongerayo n’omusango guno.\nBazadde ba Namiiro omuyizi wa P.4 mu Kitebi Primary School baasabye poliisi ekole ekisoboka okukakasa nti abaabadde mu ddiiru eno bonna bakangavvulwa kiyambe okukendeeza ebikolwa by’okusaddaaka abaana.\nKu nkomerero y’omwezi oguwedde, omuvubuka Herbert Were 21, baamukutte n’omutwe gwa mutoowe Joel Ogema 8, ng’agutadde mu kisawo ng’anoonya abantu abeeyise aba Illuminati abaagumutumye nti bamuwe obugagga.\nWere nga kati ali ku limanda omwana yamusalirako omutwe ku mugga gw’e Namasere mu Busia n’ajja nagwo e Kampala n’asula e Kajjansi ewa mukwano gwe ng’ayagala okumulagirira ku bbaala ya Maneja w’abayimbi, Jeff Kiwanuka eya Dejavu e Kabalagala we baali bamugambye okuguleeta.\nJeff yakwatibwa era oluvannyuma ne bakwata n’omuvubuka Moses Katende nga kigambibwa nti yeeyita owa Illuminati n’atuma Were omutwe gw’omwana.


Bukedde Online - Olutalo lwa Bujingo ne Sserwadda lulinnye enkandaggo! Amulumirizza okutta Balabyekkubo ne Mugerwa\nAfumise eyali bba ekiso n'amutta nga yeerw...\nPaasita Aloysius Bujingo owa House of Prayer Ministries avumye Omutume Dr. Joseph Sserwadda n’amuvumira ddala! Yasinzidde mu kkanisa ye e Makerere Kikoni n’ata akaka.\nPaasita Sserwadda ne Bujingo bwe batalima kambugu\nMu ngeri eraga nti Bujingo yazze yeetegekedde Sserwadda, waasooseewo kuyimba. Bwe baatuuse ku kayimba ka Judith Babirye aka ‘Mukama wanjagala’, obwedda Bujingo ayungamu ebigambo bye nti: “bino eby’ensi ba Sserwadda bye beewaanawaana, sibirina naye Mukama wanjagala...”\nYagambye nti waliwo abaamututte mu kkooti nga bamulanga okubuulira enjiri naye tebajja kumalako.\nYagambye nti Martin Sebuguzi, Joseph Sserwadda ne David Kiganda be bajulizi abakulu.\nYalumbye Sserwadda okweyagaliza obukulu nga kyamutuusa n’okweyita akulira abatume bonna omuli ne Bapetero.\n“Sserwadda alinga eyayingira obusamize kuba abasamize baagala nnyo ebitiibwa,” Bujingo bwe yategeezezza.\nYalumirizza Sserwadda nga bwe yatadde obubaka ku facebook ng’agamba nti Bujingo wa kugwa eddalu mu myezi esatu. N’amwambalira; “alimba sijja kugwa ddalu, nsazaamu agagambo g’omukadde omulogo, bimuddire n’abaana be.”\nSSERWADDA YEEWADDEKO OBUJULIZI - BUJINGO\nYagambye nti Sserwadda yeewaddeko obujulizi ng’ali ku leediyo ye nti ye yatta Balabyekkubo. “bulijjo ensi temanyi nti ye yatta Balabyekkubo.\nYagambye nti bwe baava mu kkooti ne Balabyekkubo, kati ali ludda wa.\nKy’alina okumanya nti ettaka lya bamulekwa lye baali bawoza n’omugenzi talizzangayo,” Bujingo bwe yayongedde okuyiwa gwe yayise bwino.\nYagambye nti ye si kyangu kumutta nga Balabyekkubo kuba mu kiseera kiri tewaaliwo leediyo kw’ayogerera nkwe ze. Bukedde bwe yatuukiridde Dr. Sserwadda ku bigambo ebyamwogeddwaako Bujingo, yategeezezza nti yabadde tannabiwulira.\nBwe twamuwulirizzaamu akatambi ka Bujingo n’ategeeza nti talina ky’aboogerako okuggyako okwewuunya Bujingo kyokka!\nKyokka Bujingo yategeezezza nti akimanyi bulungi nti abalabe be si bangu era yasalawo n’okutambula ng’akyusakyusa emmotoka.\nYategeezezza nti yekka si gwe bakozeeko ebikolobero, era akakasa nti olunaku Sserwadda lw’alifa Abasiraamu baliggyayo eng'oma ne bazina.\nBano talina ky’ataabavuma nga yatuuka n’okuwandiika ekitabo ekibavvoola.\nKyokka mu kiseera kino amulaba ne Mufti Mubajje mu nkiiko.\n“Ekiwalaata kya Sserwadda ne bwe kirituuka ku kabina ojja kufa,” Bujingo bwe yaweze.\nBujingo yagambye nti Sserwadda yagezaako okuyingira ebyobufuzi ne bigaana ky’ava agezaako okwefuula Pulezidenti w’abalokole.\n“Yeesimbawoko dda ne Ken Lukyamuzi e Lubaga South, n’amukuba akalulu mu kiwalaata. Okuva olwo omutwe gwe tegutereeranga.” Bujingo bwe yakkaatirizza.\nKu by’okufa kw’omusumba Mugerwa, Bujingo yagambye nti yalina pulogulaamu ku leediyo ya Sserwadda eya Impact.\nKyokka Sserwadda bwe yamala okukola omupango gw’akabanje n’agenda mu kkanisa nti amuwaako obujulizi.\nYaweze nti ye tayinza kukkiriza kulinnya wuwe kuba amumanyi.\n“Sserwadda atadde bannamwandu mu nsi abawera, naye ku luno kigenda mu nju ye.” Bujingo bwe yaweze.\nYayongeddeko nti abakadde b’ekkanisa abazze balabula Sserwadda obutayingira byabufuzi balwalamu katono ne bafa.\nBujingo yategeezezza nti Katonda eyamuwonya Martin Sebuguzi mutabani wa Sserwadda gwe yali amusindikidde era ajja kumuwanguz.\nTebandeke: Omubaka w'e Bbaale azze okulwanirira ebyobuvubi\nPulezidenti agobye Abayindi n'Abachina mu buduuka\nEddogo liggye mu bizinensi ekule\nObukodyo obunnyulula bizinensi ekulemeredde\nEngeri 10 zâ€™oyinza okukozesa essimu okukuza bizinensi yo


Bukedde Online - Kabushenga akyalidde omulongo ow’emyaka 108\nKabushenga akyalidde omulongo ow’emyaka 108\nOmuyimbi Judith Babirye bamututte mu kkooti...\nAbadde abba ‘number plate’ z’emmotoka e Nabweru...\nKKAMPUNI ya Vision Group ekyalidde omulongo eyasinze banne emyaka mu kivvulu ky’abalongo ekyabaddewo ku Ssande e Lugogo. Nnaalongo Aidah Nakato, 108 nga mutuuze w’e Kyebando - Nsooba y’omu ku baacamudde abantu e Lugogo olw’essanyu lye yalaze ng’alabye ku balongo banne.\nAkulira kkampuni ya Vision Group, Robert Kabushenga ng’ali wamu n’omukuhhaanya w’akatabo ka TOTO akafulumira mu lupapula lwa New Vision, Jovita Ajuna wamu ne Penlope Nankunda baakyalidde omukadde ono n’alaga essanyu olw’okulaba ku bakozi ba Vision Group mu maka ge.\nNakato yannyonnyodde Kabushenga ebimu ku bimukwatako era n’ategeeza nti yazaalibwa mu 1909 ku kyalo Kitemu mu ggombolola ye Namutamba mu disitulikiti ye Mityana.\nYeebazizza Kabushenga ne Vision Group olw’okutegeka ekivvulu ky’abalongo ekikyasinze okukuhhaanya abalongo abangi era n’asaba enteekateeka eno egende mu maaso kubanga eyunga abalongo, Bassaalongo ne Bannaalongo.\nNakato yazaalibwa omugenzi Paul Katwe ne Erina Nanyonga ng’ono yali azaalibwa mu disitulikiti ye Luweero. Nakato yazaala abaana 17 mu musajja omu Katonda gwe yamuwa wabula agamba nti teyeeyagalidde mu bulamu olw’okubulwa omukwano gwe n’abaana.\n“Nnasooka ne nzaala abaana 6 ne baze George Mukasa oluvannyuma n’ankuba empeta mu kkanisa ya Namutamba Catholic Church era kuno kwe nnayongera abaana 11 wabula nga bano bonna tewakyali n’omu mulamu.” Nakato bwe yategeezezza. Yayongeddeko nti abalongo be Wasswa ne Kato battibwa emirambo gyabwe ne gisuulibwa mu kibira e Matte mu Mityana wabula teyamanya baamutta.\nBano baali baakafa ate abaana be abalala ne babatikka ku bimotoka bya “ppandaggaali” nga bano bonna battibwa. Nakato era yategeezezza nti bba yalwana mu Ssematalo era n’akomawo ng’omuzira, wabula waayitawo ekiseera kitono n’afa.\nNakato yategeezezza nti akaddiye naye akyalina amaanyi nga n’amaaso galaba bulungi n’ategeeza nti okusinza Katonda ssaako okulya enkenene, entuntunu n’ebitaffeeri mu biseera bye eby’ekivubuka bye bimu ku bimuyambye okuwangaala.\nKabushenga yakwasizza omukadde ono ebirabo omwabadde ssabbuuni, butto, ebizigo n’ebirala bingi. Kabushenga yasiimye omukadde okuba ow’amazima mu by’ayogera kuba ebintu byonna bye yayogedde biraga emyaka emituufu gy’ayogera.\nYasabye abooluganda lwa Nakato okumukuuma obulungi kuba ebyafaayo by’alina bingi ebiyinza okuyigiriza abo bonna abataaliwo.\nBaabano abalongo abaafumbirwa abooluganda ne babalema okwawula: Abaana baabwe nabo waliwo lwe balemwa okubaawula!\nEyazaala bannamagoye 6 anyumya by’ayiseemu okubakuza


Okubala 12 LCB - Miryamu ne Alooni Bawakanya Musa - Awo - Bible Gateway\n12 (A)Awo Miryamu ne Alooni ne boogera nga bawakanya Musa olw’omukazi Omukuusi gwe yali awasizza, kubanga yali awasizza Mukuusi. 2 (B)Ne bagamba nti, “Naye ddala Mukama bwe yayogeranga yayitanga mu Musa yekka? Mu ffe namwo teyayogereramu?” Mukama Katonda n’abiwulira.\n3 (C)Naye nno, Musa yali musajja muwombeefu nnyo, nga muteefu okusinga abantu bonna abaali ku nsi.\n4 Amangwago Mukama n’ayogera ne Musa, ne Alooni ne Miryamu n’abagamba nti, “Mujje, mwensatule, mu Weema ya Mukama ey’Okukuŋŋaanirangamu.” Bonsatule ne bagenda. 5 (D)Mukama Katonda n’akkira mu mpagi ey’ekire, n’ayimirira ku mulyango gwa Weema n’ayita Alooni ne Miryamu. Bombi bwe baasembera 6 (E)n’abagamba nti, “Muwulirize ebigambo byange:\n7 (F)Naye ekyo si bwe kiri ku muddu wange Musa;\n8 (G)Bwe mba njogera naye tutunulagana maaso na maaso,\n9 (H)Obusungu bwa Mukama Katonda ne bubabuubuukira, n’abaviira. 10 (I)Ekire bwe kyasituka okuva ku Weema, era laba, Miryamu n’agengewala, n’atukula ng’omuzira. Alooni n’amukyukira n’alaba ng’agengewadde; 11 (J)n’agamba Musa nti, “Nkwegayirira, mukama wange, oleme kututeekako kibi kino kye tukoze mu busirusiru bwaffe. 12 Tomuleka omubiri gwe okufaanana ng’ogw’omwana omuwere azaalibwa ng’ali ng’afudde, ng’omubiri gwe guweddemu ensa.”\n13 (K)Musa n’akaabirira Mukama ng’agamba nti, “Ayi Katonda, nkwegayirira omuwonye.”\n14 (L)Mukama Katonda n’addamu Musa nti, “Singa kitaawe amuwandidde amalusu mu maaso, teyandibadde muswavu okumala ennaku musanvu? Kale mumusibire ebweru w’olusiisira okumala ennaku musanvu; bwe zinaggwaako ayinza okukomezebwawo.” 15 Bw’atyo Miryamu n’asibirwa ebweru w’olusiisira okumala ennaku musanvu; abantu ne batasitula kutambula okutuusa Miryamu lwe yakomezebwawo.\n16 (M)Ebyo bwe byaggwa abantu ne basitula okuva e Kazerosi ne batambula okutuusa lwe baasiisira mu ddungu lya Palani.


Bukedde Online - Poliisi ebuuliriza ku bulumbaganyi obwakoleddwa ku mumyuka w'omwogezi waayo\nPoliisi ebuuliriza ku bulumbaganyi obwakoleddwa ku mumyuka w'omwogezi waayo\nKayihura bamulumirizza ku mivuyo gy'okulinnyisa...\nMuseveni asomesezza abasomesa bapulofeesa...\nPOLIISI etandise okunoonyereza ku bateberezebwa okuba abazigu abaabadde batambulira ku pikipiki abagambibwa nti baabadde baagala kutuusa bulabe ku mumyuka w’omwogezi wa poliisi Patrick Onyango e Kireka ku lw’e Jinja.\nOnyango eyasimattuse abazigu\nPOLIISI etandise okunoonyereza ku bateberezebwa okuba abazigu b'emmundu abaabadde batambulira ku pikipiki abagambibwa nti baabadde baagala kutuusa bulabe ku mumyuka w’omwogezi wa poliisi Patrick Onyango e Kireka ku lw’e Jinja.\nBino byabadde Kireka ku ssaawa 3:300 (satu n’ekitundu) ez’ekiro Onyango bwe yabadde adda ewuwe ne yekengeera abasajja abaabadde batambulira ku bodaboda bbiri.\nEkyavuddeko obulumbaganyi buno kyabadde tekibategerebwa kyokka poliisi etandise okunoonyereza. Omusango yaguwaabye ku poliisi e Kireka.\nEkigendererwa ky’abasajja bano tekinategerebwa kyokka Onyango ensonga yaziroopye ku poliisi e Kireka . Era n’atwala bambega mu kifo bino webyabadde n’abannyonnyola era poliisi n’etanikirawo okubuuliriza.\nOmwogezi wa poliisi Emirian Kayima yagambye nti Onyango bwe yabadde adda eka ku ssaawa 3:30 neyekengera bodaboda bbiri ezaabadde zimugoberera ng’asuubira zaagala kumutusaako bulabe.\nEra n’akyusa obukodyo bw’etambula ye n’ayita poliisi n’eyingira mu nsonga n’emuwerekera okumutuusa awaka.\nKayima yebazizza poliisi olw’obwangu n’asaba abaserikale babe bulindaala ekiseera kyonna.\nBino we biggyidde ng’omwezi tegunnayita ng’eyali omuduumizi wa poliisi e Buyende, Afande Muhammed Kirumira atemuddwa ng’adda ewuwe e Bulenga.\nYatemulwa n’omukyala eyali mu mmotoka eno, Resty Mbabazi Nnalinnya. Kirumira yali aludde nga yeemulugunya nti waliwo abaagala okumutta.\nNga March 17 omwaka oguwedde, eyali omwogezi wa poliisi, Andrew Felix Kaweesi yatemulwa abazigu era abaali batambulira ku bodaboda.


Omubaka Ssekikubo asindikiddwa ku alimnda...\nGwakutandika nga February, 14 okutuusa nga 15 mu kisaawe e Namboole ng’okuyingira 10,000/- buli lunaku ate okwetaba mu misomo osasula 20,000 nga gutandika ssaawa 2:00 ez’oku makya okutuusa ku 1:00 eya kawungeezi.\nRobert Kabushenga akulira Vision Group akunze abantu bonna okweyiwa mu kisaawe e Namboole okuyiga n’okwegulira ku by’amaguzi ebinaaleetebwa aboolesi kuba bangi ku bagenda okwolesa bagenda kusala ku bbeeyi.\n“Twagala okwebaza abateeka ssente mu mwoleso guno kuba kitusobozesa okuleeta abantu bonna abaliko bye bakola mu bulimi n’obulunzi ku buli mutendera. Bw'ojja mu mwoleso, buli kibuuzo kyonna ky’obeera nakyo oddayo ng'ofunye okuddibwamu kuba buli mukugu abeera mu mwoleso guno”, Kabushenga bw’agamba.\nOno agamba nti abaneetaba mu mwoleso guno basuubire ekisingawo kuba buli mwaka oguddako Vision Group ng’eri wamu n’abavujirizi bayiiya ekisingawo.\n“Omwaka oguwedde twafuna abantu 28,000 mu mwoleso nga omwaka guno tusuubira abantu abasoba mu 35, 000. Eno y’ensonga lwaki twetegese bulingi nga n’abavigirizi kwossa abanaayolesa balina okwetegera abantu abagenda kugenda ku midaala gyabwe okulaba nga balina ebintu ebimala okuguza n’okulaga abantu abagenda ku midaala gyabwe”, Kabushenga bw’agambye.\nOmubaka wa Budaaki mu Uganda Henk Van Baker agamba nti ku mulunzi guno, ekibanja kyabwe mu mwoleso (Netherlands Village), kigenda kubeera kisava era nga mulimu eby’okuyiga n’okugula bingi ddala era nga kkampuni 48 ezigenda okwetaba mu mwoleso guno ezinaabeera mu kibanja kyaffe nga ku zino 16 zaakuva butereevu Budaaki ate endala 32 ziva kuno.\nChristopher Magezi okuva mu Champrisa International, agamba nti abalunzi bajje mu mwoleso nga bazze kugula kuba bagenda kusala emiwendo gy’ekirungo ky’emmere y’ebinyonyi n’ensolo esinga omutindo mu nsi yonna ekya Hundrix ebitundu 25 ku 100.\nFebron Ntale okuva mu Akvo International Ltd abatuusa ebyuma ebikozesebwa mu kufukirira agamba nti okufukirira kati kyetaago eri abalimi b’abalunzi ababukola nga bizinensi. Tugenda kusala ku beeyi y’ebyuma byaffe ebitundu 50 ku 100 eri abo bonna abanajja ku mudaala gwaffe ne batugulako ebyuma era nga tulina ebikozesa yingini, amasannyalaze g’enjuba n’ebikozesa emikono.\nFrancis Chesang okuva mu aBi Development Ltd, ekitongole kya gavumenti ekyassibwawo okuyamba okutumbula obulimi n’obulunzi okuyita mu magoba, ennyingiza n’okukulaakulanya abalimi ba Uganda ne bizinensi eziri mu bulimi n’obulunzi.


BIZUUSE! Zizino ensonga 10 lwaki Kadaga awangudde Minisita wa Museveni, Namuganza, amuswazizza - Galaxy FM 100.2BIZUUSE! Zizino ensonga 10 lwaki Kadaga awangudde Minisita wa Museveni, Namuganza, amuswazizza - Galaxy FM 100.2\nBIZUUSE! Zizino ensonga 10 lwaki Kadaga awangudde Minisita wa Museveni, Namuganza, amuswazizza\nPublished on : August 21, 2020\nKyaddaki sipiika wa Palamenti Rebecca Alitwala Kadaga azzeemu okuwangula okuddamu okutuula ku lukiiko lw’okuntikko olw’ekibiina ki National Resistance Movement (NRM) olwa Central Executive Committee (CEC).\nKadaga awangudde Persis Namuganza ku ky’okumyuka ssentebbe wa NRM owookubiri.\nOkusinzira ku ssentebbe w’akakiiko k’ebyokulonda mu kibiina kya NRM, Dr Tanga Odoi, Kadaga afunye obululu 6,776 ate Namuganza 3,882.\nKadaga ye mubaka omukyala owe Kamuli ate Namuganza wa Bukhono mu disitulikiti y’e Namutumba nga bonna bava mu bitundu bya Busoga.\nWabula tukuletedde ensonga 10 eziyinza okuba nga zavuddeko Kadaga okuwangula Namuganza.\n1 – Ensonga z’abantu. Kadaga avuddeyo nnyo ku nsonga z’abantu mu bitundu by’eggwanga eby’enjawulo omuli okuyambako abaana abawala okusoma, okulwanyisa eby’okukomola abaana abawala, okuyamba abantu abali mu bwetaavu ate mukyala mwetowaze eri abantu ab’enjawulo.\n2 – Kadaga asobodde okuyamba Gavumenti okutambuza pulogulaamu zzaayo okusinga ku Namuganza. Nga sipiika wa Palamenti, asobodde okuyamba Gavumenti okufuna ensimbi nga ziyita mu Palamenti, okutuukiriza ebiruubirirwa eri bannayuganda.\n3 – Okuvuma. Mu Kampeyini mu kibiina kya NRM, Minisita Namuganza abadde akulembeza ebigambo ebiweebuula Kadaga nti mukyala mukadde, talina kyakoledde kibiina era kigambibwa y’emu ku nsonga lwaki abalonzi mu lukiiko lwa NEC bagaanye okumulonda.\n4 – Kadaga abadde alina obuwagizi mu babaka ba Palamenti okusinga Namuganza. Nga tugenda mu kulonda kwa 2021, Palamenti yasobodde okuteekawo konsituwensi empya 47, ekiraga nti ababaka bangi balina esuubi okudda mu Palamenti nga besimbyewo mu konsituwensi empya. Kigambibwa ababaka bangi balina obwesige mu Kadaga era y’emu ku nsonga lwaki bazeemu okumulonda n’okumunoonyeza akalulu.\n5 – Mu kulonda kuno, Nampala wa Gavumenti Ruth Nankabirwa, abadde muwagizi wa Namuganza era yavaayo nagamba nti Kadaga abadde alemesa entekateeka za NRM era balina okumuggya mu lukiiko lwa CEC kuba alina enkwe. Wabula agava mu Palamenti galaga nti bangi ku bannakibiina kya NRM bakoowa Nankabirwa era okuvaayo okuwagira Namuganza, kiyinza okuba kyalemesezza bannakibiina okumulonda ne basalawo okudda ku Kadaga.\n6 – Okutambula eggwanga lyonna. Mu Kampeyini mu kibiina kya NRM, Kadaga asobodde okutambula eggwanga lyonna ng’anoonya akalulu. Agamba nti asobodde okutegeera ebizibu ebiruma abantu era yasuubiza okukola ku nsonga zaabwe singa alondebwa okudda mu CEC. Kigambibwa abalonzi bazzeemu okulonda Kadaga nga balina esuubi nti alina obusoobozi okukola ku nsonga zaabwe okusinga Namuganza.\n7 – Enkolagana ne Museveni. Wadde Namuganza Minisita wa Pulezidenti Museveni ku nsonga z’ettaka, Kadaga agamba nti alina enkolagana ey’enjawulo ne Mukulu Museveni. Enkolagana n’omukulembeze w’eggwanga, eyinza okuba emu ku nsonga lwaki abalonzi bazzeemu okwesiga Kadaga mu lukiiko lwa CEC.\n8 – Obumanyirivu. Kadaga mukyala alina obumanyirivu mu nsonga ez’enjawulo omuli ebyobufuzi, amateeka, obuwereza mu bantu okusinga Namuganza era eyinza okuba emu ku nsonga lwaki abalonzi, bazzeemu okumusindika mu CEC.\n9 – Okukolagana n’oludda oluvuganya. Wadde Kadaga mukyala wa NRM, naye ab’oludda oluvuganya bamuyambyeko nnyo mu kunoonya akalulu kuba akolagana bulungi nabo, bagamba nti ye mukyala omutuufu agwanidde okutuula mu lukiiko lwa CEC, okulaga Gavumenti ebikyamu ebigenda mu maaso mu ggwanga.\n10 – Okusika omuguwa mu Palamenti. Kigambibwa obutakaanya wakati wa Kadaga n’omumyuka we Jacob Oulanyah kimwongedde ettutumu mu bantu n’okulaga nti ye mukyala wanjawulo, asobodde n’okufukamizza omusajja Oulanyah,


Bukedde Online - Abakazi abakola bizinensi entono Gavt. ebawadde obuwumbi 53\nNnaabagereka akubagizza ab’enju ya Nabeta...\nGavumenti eyanukudde Mbabazi ku by'oleeta...\nSsente zino ezissiddwawo mu pulogulaamu emanyiddwa nga ‘’ Uganda Women Entrepreseurship Programme(UWEP) ’’ zigenda kubaweebwa okumala emyaka esatu egy’omuddiringanywa nga buli mwaka bajeti essibwamu obuwumbi 53 okutandika n’omwaka guno, okusinziira ku Katikkiro Dr. Ruhankana Rugunda.\nRugunda ng'ayogera mu lukung'ana lwa bannamawulire. Ku kkono ye mumyuka w'akulira Media Centre Maj. Shaban Bantaliza. EKIF: MUWANGA KAKOOZA\nABAKAZI abali mu busuubuzi n’abaagala okutandikawo bizinensi balidde! Gavumenti ebateereddewo ettu lya buwumbi 53 ez’okwewola okussa mu bizinensi nga si za kusabwako magoba.\nDr. Rugunda bino yabitegeezezza bannamawulire ku ‘Media Centre’ mu Kampala gye yabadde ne Minisita w’ebyemirimu Kamanda Batalingaya n’abakungu ba Minisitule y’ekikula ky’abantu abalala.\nRugunda yagambye nti abakazi abagenda okufuna ssente zino bali wakati w’emyaka 18-65 kyokka balina okwekolamu ebibiina by’abantu abali wakati wa 10 ne 15.\n‘’ Abakazi tebasaanye kutya ssente zino kuba ssi za kussibwako bukwakkulizo bwa kuwaayo misingo nga ebyapa by’ettaka n’ebirala. Ekibiina kye kigenda okukola ng’omusingo era omuntu ajja kuzeewolanga bw’akozesa emirimu bw’amala ng’azizzaayo n’abalala nga bazeewola,’’ Rugunda bwe yagambye.\nRugunda yagambye nti olukiiko lw baminisita lwayisizza ensimbi zino. Zigenda kuyamba abakazi okutandikawo bizinensi , okubayamba okutunda bye bakola era zitandika mu July w’omwaka guno 2016.\nYagambye nti azisuubira okwongera okutumbula eby’obuggagga mu maka n'agamba nti abakazi abasussizza emyaka 65 bagenda kuteerwawo enkola ey’enjawulo ku y'abavubuka.\nDisitulikiti za Uganda zonna omuli ne Kampala zigenda kufuna ku ssente z’abakazi zino era ssente zigenda kuyitira mu bitongole bya gavumenti okutuuka ku bantu.\nRamos yatudde ne pulezidenti Perez ne beegeyaamu ku by'okusigala kwe mu Real Madrid.\nBatadde kkamera 200 e Namugongo...\nABABADDE beesunga okukola effujjo e Namugongo bubakeeredde, abeebyokwerinda bwe baatadde kkamera ezisboba mu 200...


Bukedde Online - Afumise bba akambe n'amutta lwa kugaana kugenda kukola\nMuseveni azzizzaayo empapula z'okuvuganya ...\nAdded 28th July 2020\nABAFUMBO basoowoganye omukazi n'akwata akambe nakasoga bbaawe mu bulago n’emu kifuba namutta oluvanyuma omusaayi nagusimulaawo okubuza obujjulizi.\nEkikangabwa kino kigudde zooni 2 e Mutungo mu munisipaali y'e Nakawa Jakline Nakamwonda 35 bw'asse bba Simon Oloboy nga yeeyambisa akambe.\nAnnet Namuyimbwa omutuuze mu kitundu kino agambye nti abafumbo bano babade batera okuyomba nebalwanagana era nga Nakamwanda abadde atera okukuba bbaawe ng'oluusi kiva ku mwenge gwabade atera okunywa.\nAyongede nagamba nti enyumba gyebabade basulako omukazi yabade yagipangisa naye ng'ayisa bubi bbaawe nga yakola buli mulimu ewaka. kigambibwa okumutta amugambye okugenda okukola nagaana.\nAbafumbo bano baatandise okuyomba ekiro mu budde bw'okumakya ku ssaawa 1 kigambibwa Nakamwanda wasogedde Oloboy akambe mu kifuba ,mu bulago wamu n'okumukuba omuggo ogukanda engaano ku mutwe, bwamaze okumutta, omusaayi yagusimudeewo okusobola okubuza obujjulizi.\nSentebe wa zooni eno Adam Kibuuka yategezeza nti abafumbo bano baali babagoba ku kyalo kubanga baali balwana buli kiseera ng'omukazi akuba omusajja era nga yagezaako n'okutta omwana we kyoka weyadamu okuyita mu kitundu kino nga bagaba emmere yamusangawo namutegeeza nga bwebaali bagonjola ensonga zino.\nOmwogezi wa Poliisi owa Kampala ne miriraano Luke Owoyesigyire agambye bwebafunye amawulire g'ettemu lino bayanguye mangu nebakwata Nakamwanda era engeri gyeyasimudde enyumba kirabikira ddala nti yabade alina ekigendererewa kyokutta bbaawe era bamugudeko omusango gwobutemu ng'akumibwa ku poliisi ye Jinja road.\nNakawa Jakline Nakamwonda\nAbavubi ku mwalo gw'e Portbel bavudde mu mbeera\n'Abalamuzi mubeere beerufu mu nkola y'emirimu'\nAbavunaanibwa okutta Kaweesi baagala emisango gigobwe\nSsabasajja aweerezza Abakkirizza obubaka bw''amazuukira\nObubaka bwa Kabaka obw'Amazuukira: 'Mwagale ensi yammwe'\nKabaka akuzizza Amazaalibwa ng'abanja Gavt


Bukedde Online - Abakugu balaze ebyasudde NRM mu Busoga ne Buganda\nABA NRM bakyatakula mitwe ku byavudde mu kalulu mu Buganda ne Busoga. Guno gwe gwabadde omulundi ogusooka, Pulezidenti Museveni okulemwa okuwangula mu Buganda ne Busoga bukya atandika okwesimbawo mu 1996.\nJoel Ssennyonyi ne Nsereko nga bajaganya.\nMu bululu obwavudde mu disitulikiti za Buganda zonna 27, Kyagulanyi yafunye ebitundu 62 ku 100 ate Museveni n'afuna ebitundu ebikunukkiriza 36 ku 100. Eky'okuwangulwa obubi mu Buganda kye kyasoose okukanga aba NRM, wabula ate baagenze okukyetegereza nga ne mu Busoga era baawanguddwa.\nKu disitulikiti za Busoga 11, Pulezidenti Yoweri Museveni (NRM) yawanguddeko ssatu zokka: Buyende, Kaliro ne Namutumba. Robert Kyagulanyi Ssentamu (Bobi Wine) owa NUP yawangudde disitulikiti 8 n'atwaliramu ne Jinja City.\nSsekandi bwe yali yeewandiisa.\nDisitulikiti Kyagulanyi ze yawangudde kuliko: Luuka, Bugweri, Namayingo, Mayuge, Iganga, Jinja, Kamuli ne Bugiri. Mu Busoga, Kyagulanyi yafunye obululu 437,059 ate Museveni n'afuna 404,862 nga kino kitegeeza nti mu Busoga, Kyagulanyi yasinze Museveni obululu 32,197.\nAbakugu bagamba nti kino kisaanyaawo ebyogerwa aba NRM nti abalonzi mu Buganda beesigamye ku nsonga ya ggwanga okuwa aba NUP akalulu. Abakugu bagamba nti NRM erina okutunula ennyo ku bizibu ebiri mu Busoga ne Buganda ereme kukozesa busonga butono obuyinza okwongera okuginafuya mu bitundu ebyo ebibiri.\nAbakugu bongerako nti ebizibu ebiruma abantu mu Busoga bifaanana n'ebinyiga abantu mu Buganda era ky'ekiyinza okunnyonnyola lwaki baalonze mu ngeri esindika akabonero akaagala enkyukakyuka.\nBanokolayo ensonga z'obwavu n'ebbula ly'emirimu ate ng'ebitundu byombi birimu obubuga bungi era ababubeeramu nga bakola mmere ya leero, kyokka nga ne bye bakola tebivaamu ssente zibamala kweyimirizaawo.\nEnsonga eno ekwata nnyo ku bavubuka mu bitundu nga Jinja, Iganga, Kampala, Wakiso, Masaka n'ebibuga ebirala abatafunye mu pulogulaamu za gavumenti zirwanyisa bwavu.\nETTAKA NE BAYINVESITA Siraje Nsanja omusomesa w'ebyobufuzi mu Kampala University yagambye nti, ensonga ezaawanguzza NRM mu Buganda ne Busoga zaabadde zifaanagana era nga zeetooloolera nnyo ku byenfuna n'enkulaakulana, obuweereza eri abantu n'okwemulugunya okuzze kukolebwa ku bitongole bya gavumenti naye nga tewali kinene kikolebwa kubugonjoola.\nYawadde ekyokulabirako ky'ensonga z'ettaka mu Buganda ng'ate abasengula abantu bawagirwa abamu ku bakungu ba gavumenti ekimazeemu abantu essuubi. Kino kinnyonnyola lwaki NUP yawangulidde waggulu disitulikiti nga Kassanda ezibadde zimanyiddwa nti za NRM n'etwala n'ebifo by'ababaka 3 era Dr. Micheal Bukenya owa Bukuya ye mubaka wa NRM yekka eyasimattuse mu disitulikiti y'e Kassanda.\nKyagulanyi yafunye obululu 44,285 ate Museveni n'afuna obululu 36,549. Enkaayana z'ettaka ezimu naddala e Kassanda zirimu bayinvesita nga Abid Alam n'abalala era abasengulwa bakiraba nga gavumenti etiitiibya bayinvesita ne yeerabira bannansi.\nMu nsonga z'okulima n'okutunda ebikajjo mu Busoga, abatuuze bakitunuulira nga gavumenti etiitiibya bayinvesita abalina amakolero ga ssukaali n'enyigiriza bannansi abalima ebikajjo. Kigambibwa nti waliwo abakungu mu gavumenti abakolagana n'amakolero ne bassaawo embeera eremesa abalimi okutunda ebikajjo mu makolero agabali ewala kyokka nga gagula ebikajjo ku bbeeyi ennungi.\nPolof. Makara Sabiiti omusomesa w'ebyobufuzi mu yunivasite e Makerere yagambye nti ebbula ly'emirimu naddala mu bavubuka lisinze kukosa bitundu bya Buganda na Busoga omuli ebibuga n'obubuga obungi n'ebifo eby'omugotteko (ghetto) era abatalina mirimu bangi osanga nga baalonze Kyagulanyi ne NUP kuba abadde abawa essuubi lya Uganda Empya enaabeeramu emirimu.\nEngaba y'emirimu emitono egyo egiriwo nayo abantu baludde nga bagyemulugunyaako nti erimu kyekubiira era osanga nakyo kyegasse ku nsonga kwe baasinzidde okulonda nga baagala enkyukakyuka.\nMakara agamba nti mu Buganda ne Busoga mwe musinga leediyo, ttivvi n'emikutu gy'amawulire kw'ossa n'abali ku yintaneeti abangi era bawuliriza ebirowoozo bingi n'obubaka bungi obulaga ebiremye gavumenti n'ensimbi z'omuwi w'omusolo ezibbibwa, era nga kyandiba nga baasinzidde okwo okuwa Kyagulanyi owa NUP akalulu kaabwe.\nAMAGYE AGAASINDIKIBWA KU NNYANJA Ensonga endala Busoga gy'efaananya Buganda y'ey'amagye agaasindikibwa ku nnyanja okulwanyisa envuba embi. Ng'oggyeeko eby'okutulugunya abantu ebirudde nga byemulugunyizibwako ne bituuka ne mu Palamenti, enguzi ne bakayungirizi ababadde bakolagana n'abamu ku bajaasi okunyaga abavubi nakyo kyakosezza nnyo obuganzi bwa NRM.\nEnsonga y'ennyanja eyogerwako ng'eyavuddeko NRM okulemwa okuwangula disitulikiti nga Kalangala, Buvuma, Buikwe, Mayuge, Namutumba z'erudde ng'ewangula. Kigambibwa nti ne Nakasongola, ensonga y'amagye ku nnyanja yakosezza NRM era gwe mulundi ogwasoose Museveni okufuna obululu obuli wansi w'ebitundu 70 ku 100 mu Nakasongola.\nKu mulundi guno, Museveni yafunye 64 ku 100 era Kyagulanyi n'asobola okufunayo ebitundu 33 ku 100 ekibadde kitabangawo. Pulezidenti Museveni we yakoledde enkyukakyuka mu bajaasi abaduumira ebikwekweto ku nnyanja ng'ebula wiiki ntono akalulu katuuke era n'akakiiko ke yataddewo akakulirwa Maj. Gen. Leopold Kyanda kaatandise emirimu mu December 2020 ate ng'akalulu ka January 14, 2021 ne katafuna budde kugonza mitima gy'abo abaakosebwa.\nTOGIKWATAKO N'ENNEEYISA Y'ABASERIKALE Nsanja agamba nti okukyusa ssemateeka ne baggyawo ekkomo ku myaka kyanyiiza abalonzi bangi naddala abaalina essuubi nti Pulezidenti Museveni agenda kuwummula mu 2021, atandike essuula empya ey'okuwaayo obuyinza mu mirembe nga NRM ereese omuntu omulala okuvuganya ku Bwapulezidenti.\nKirowoozebwa nti abaalina essuubi nti Pulezidenti agenda kuwummula, ku luno basazeewo obutamulonda okusindika obubaka\nEngeri sipongi w'emitto gy'emmotoka gy'ayongedde omutindo gw'ebibajje\nYeewuunya engeri omuyaga gye gwatutte ebijanjaalo eby'okulya ne kasasiro mu kulonda


Ekigambo kya Katonda Kibayambye Okukola Ebintu mu Ngeri Entegeke Obulungi | Ogw’Okusoma\nBISOME MU Afrikaans Albanian American Sign Language Amharic Angolan Sign Language Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese (Simplified) Chinese (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Czech Sign Language Dangme Danish Digor Dutch Ecuadorian Sign Language Efik English Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangal Kwanyama Lamba Latvian Lhukonzo Lingala Lithuanian Lucholi Luganda Lunda Lunyankore Luo Luswayiri Luswayiri (Congo) Luvale Luwalabu Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Portuguese Sign Language Punjabi Quechua (Bolivia) Romanian Russian Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Emisingi gy’ensi Yakuwa yagisimbisa magezi. Eggulu yalinyweza na kutegeera.”—NGE. 3:19.\nENNYIMBA: 6, 24\nKiki ekikulaga nti Yakuwa Katonda wa ntegeka?\nLwaki abaweereza ba Yakuwa balina okukola ebintu mu ngeri entegeke obulungi?\nAmagezi agali mu Bayibuli gatuyamba gatya okuba abayonjo, okuba mu mirembe, n’okuba obumu?\n1, 2. (a) Abantu abamu balina ndowooza ki ku kuba nti Yakuwa alina ekibiina kye? (b) Kiki kye tugenda okulaba mu kitundu kino?\nKATONDA alina ekibiina kye? Abamu bagamba nti, “Abantu tebeetaaga kuba mu kibiina kya ddiini okusobola okufuna obulagirizi bwa Katonda. Ekintu kyokka kye beetaaga kwe kuba n’enkolagana ennungi ne Katonda.” Endowooza eyo ntuufu? Obukakafu bulaga ki?\n2 Mu kitundu kino, tugenda kulaba obukakafu obulaga nti Yakuwa ye Katonda ow’entegeka. Era tugenda kulaba engeri gye tuyinza okukolera ku bulagirizi obutuweebwa mu kibiina kya Yakuwa. (1 Kol. 14:33, 40) Abakristaayo abaaliwo mu kyasa ekyasooka n’abo abaliwo leero, basobodde okubuulira amawulire amalungi olw’okuba bakolera ku bulagirizi obuli mu Byawandiikibwa. Okukolera ku bulagirizi obuli mu Bayibuli n’obwo obutuweebwa mu kibiina kya Yakuwa kituyambye okusigala nga tuli bayonjo, nga tuli mu mirembe, era nga tuli bumu.\n3. Kiki ekikukakasa nti Yakuwa Katonda wa ntegeka?\n3 Obutonde bulaga nti Katonda wa ntegeka. Bayibuli egamba nti: “Emisingi gy’ensi Yakuwa yagisimbisa magezi. Eggulu yalinyweza na kutegeera.” (Nge. 3:19) Tumanyi “bitono nnyo” ebikwata ku makubo ga Katonda, era “bye tumuwulirako bye bitono ddala.” (Yob. 26:14) Wadde kiri kityo, ebitono bye tumanyi ku ziseŋŋendo, ku mmunyeenye, ne ku bibinja by’emmunyeenye biraga nti Yakuwa yabitegeka bulungi nnyo. (Zab. 8:3, 4) Ebibinja by’emmunyeenye birimu obuwumbi n’obuwumbi bw’emmunyeenye, ezitambula mu ngeri entegeke obulungi. Ziseŋŋendo ezeetooloola enjuba, ziringa ezigoberera amateeka agafuga ebidduka! Mu butuufu, okuba nti obwengula butegekeddwa bulungi bukakafu obulanga nti Yakuwa “yakozesa bukugu okukola eggulu” era nti tusaanidde okumutendereza, okuba abeesigwa gy’ali, n’okumusinza.—Zab. 136:1, 5-9.\n4. Lwaki bannassaayansi tebasobodde kuddamu bibuuzo ebikulu abantu bye beebuuza?\n4 Ssaayansi atuyambye okumanya ebintu bingi ebikwata ku bwengula ne ku nsi, era atuganyudde ne mu ngeri endala nnyingi. Naye waliwo ebibuuzo bingi ssaayansi by’atasobodde kuddamu. Ng’ekyokulabirako, bannassaayansi tebasobodde kunnyonnyola ngeri bwengula gye bwajjawo n’ensonga lwaki abantu tebali ku sseŋŋendo ndala wabula ku nsi. Ate era abantu okutwalira awamu tebasobola kunnyonnyola nsonga lwaki abantu baagala okubeerawo emirembe gyonna. (Mub. 3:11) Lwaki waliwo ebibuuzo bingi ebikulu abantu bye batasobodde kuddamu? Ekyo kiri kityo kubanga bannassaayansi n’abantu abalala tebafuddeeyo kumanya ekyo Katonda ky’agamba. Mu kifo ky’ekyo batumbula enjigiriza ez’obulimba gamba ng’eyo egamba nti, ebintu byajjawo byokka. Naye okuyitira mu Kigambo kye, Yakuwa addamu ebibuuzo ebikulu abantu mu nsi yonna bye beebuuza.\n5. Amateeka agafuga obutonde gatuganyula gatya?\n5 Amateeka agafuga obutonde Yakuwa ge yassaawo gatuganyula nnyo. Bayinginiya, abavuzi b’ennyonyi, n’abasawo, bonna beesigama ku ntegeka eri mu butonde okukola emirimu gyabwe. Ng’ekyokulabirako, okuba nti ebitundu by’omubiri gw’omuntu byakolebwa mu ngeri entegeke obulungi, kiyamba nnyo abasawo abalongoosa abantu. N’olwekyo, abasawo abo bwe baba balongoosa omuntu baba bamanyi bulungi wa ebitundu by’omubiri ebitali bimu, gamba ng’omutima, we bisangibwa. Era ffenna tuganyulwa nnyo mu mateeka agafuga obutonde. Singa tujeemera amateeka ago, gamba ng’etteeka lya gravity, ebivaamu tebiba birungi!\n6. Lwaki abaweereza ba Yakuwa balina okukola ebintu mu ngeri entegeke obulungi?\n6 Okuba nti obwengula butegekeddwa bulungi nnyo, kiraga nti Yakuwa ayagala abaweereza be bakole ebintu mu ngeri entegeke obulungi. Eyo ye nsonga lwaki yatuwa Bayibuli etuyambe okukola ebintu mu ngeri entegeke obulungi. Singa Yakuwa teyassaawo kibiina kye era singa tetwalina bulagirizi buli mu Kigambo kye, tetwandibadde basanyufu.\n7. Kiki ekiraga nti Bayibuli yawandiikibwa mu ngeri entegeke obulungi?\n7 Bayibuli yaluŋŋamizibwa Katonda era yawandiikibwa mu ngeri entegeke obulungi. Ebitabo byonna ebiri mu Bayibuli bikwatagana. Ensonga enkulu eyogerwako okuva mu kitabo ky’Olubereberye okutuukira ddala mu kitabo ky’Okubikkulirwa, y’eyo ekwata ku kuba nti Yakuwa y’agwanidde okufuga obutonde bwonna n’okuba nti ekigendererwa kye kijja kutuukirizibwa okuyitira mu Bwakabaka bwa Kristo, “ezzadde” eryasuubizibwa.—Soma Olubereberye 3:15; Matayo 6:10; Okubikkulirwa 11:15.\n8. Lwaki tuyinza okugamba nti Abayisirayiri baali bategekeddwa bulungi?\n8 Abayisirayiri nabo baali bategekeddwa bulungi. Ng’ekyokulabirako, waaliwo “abakazi abaali bategekeddwa okuweereza ku mulyango gwa weema ey’okusisinkaniramu.” (Kuv. 38:8) Ate era Abayisirayiri bwe baabanga basitula okuva mu kifo we baabanga basiisidde, baakikolanga mu ngeri entegeke obulungi, era ne weema entukuvu baagitambuzanga mu ngeri entegeke obulungi. Bwe yali afuga nga kabaka, Dawudi yategeka Abaleevi ne bakabona mu bibinja. (1 Byom. 23:1-6; 24:1-3) Abayisirayiri bwe baagonderanga Yakuwa, baakolanga ebintu mu ngeri entegeke obulungi, baabanga mu mirembe, era baabanga bumu.—Ma. 11:26, 27; 28:1-14.\n9. Kiki ekiraga nti ekibiina Ekikristaayo mu kyasa ekyasooka kyali kitegekeddwa bulungi?\n9 Ekibiina Ekikristaayo mu kyasa ekyasooka kyali kitegekeddwa bulungi, nga kikolera ku bulagirizi obwali buva ku kakiiko akafuzi, akaaliko abatume. (Bik. 6:1-6) Oluvannyuma, ab’oluganda abalala nabo baalondebwa okuweereza ku kakiiko ako. (Bik. 15:6) Abakristaayo mu bibiina ebitali bimu baaweebwanga obulagirizi okuyitira mu mabaluwa agaawandiikibwanga abasajja abaali ku kakiiko akafuzi oba abaali bakolera awamu n’akakiiko akafuzi. (1 Tim. 3:1-13; Tit. 1:5-9) Ebibiina byaganyulwanga bitya bwe byakoleranga ku bulagirizi obwavanga ku kakiiko akafuzi?\n10. Ebibiina bwe byakoleranga ku bulagirizi obwavanga ku kakiiko akafuzi biki ebyavangamu? (Laba ekifaananyi ku lupapula 9.)\n10 Soma Ebikolwa 16:4, 5. Ab’oluganda abaabanga bakiikiridde akakiiko akafuzi baabuuliranga ebibiina ebyabanga “bisaliddwawo abatume n’abakadde abaali mu Yerusaalemi.” Ebibiina bwe byakoleranga ku bulagirizi obwo, ‘byeyongeranga okunywezebwa mu kukkiriza era omuwendo gw’abakkiriza gweyongeranga buli lunaku.’ Ekyo kituyigiriza ki leero?\nOKOLERA KU BULAGIRIZI OBUTUWEEBWA?\n11. Ab’oluganda abatwala obukulembeze mu kibiina bandyeyisizza batya nga bafunye obulagirizi okuva ku Kakiiko Akafuzi?\n11 Kiki ab’oluganda abali ku Bukiiko bw’Amatabi, abalabirizi abakyalira ebibiina, n’abakadde mu kibiina kye balina okukola nga bafunye obulagirizi okuva Kakiiko Akafuzi? Ekigambo kya Katonda kitukubiriza ffenna okuba abawulize. (Ma. 30:16; Beb. 13:7, 17) Bwe tutaba bawulize, kisobola okumalawo emirembe n’obumu mu kibiina. Kya lwatu nti tewali Mukristaayo mwesigwa eri Yakuwa yandyagadde kuba nga Diyotuleefe, eyanyoomoolanga obulagirizi obwawebwanga era ataali mwesigwa. (Soma 3 Yokaana 9, 10.) N’olwekyo buli omu ku ffe asaanidde okwebuuza nti: ‘Nkubiriza abalala okuba abeesigwa eri Yakuwa? Nyanguwa okukolera ku bulagirizi obutuweebwa ab’oluganda abatwala obukulembeze mu kibiina kya Yakuwa?’\n12. Nkyukakyuka ki eyakolebwa mu ngeri abakadde n’abaweereza gye balondebwamu?\n12 Lowooza ku kintu ekimu ekyasalibwawo Akakiiko Akafuzi gye buvuddeko awo. Ekitundu ekirina omutwe “Ebibuuzo Ebiva mu Basomi” ekyafulumira mu Omunaala gw’Omukuumi ogwa Noovemba 15, 2014, kyalaga enkyukakyuka eyali ekoleddwa mu ngeri abakadde n’abaweereza gye balondebwamu. Ekitundu ekyo kyalaga nti mu kyasa ekyasooka akakiiko akafuzi kaawa obuyinza abalabirizi abakyalira ebibiina okulonda abakadde n’abaweereza. N’olwekyo okuva nga Ssebutemba 1, 2014, abalabirizi abakyalira ebibiina baatandika okulonda abakadde n’abaweereza mu bibiina. Omulabirizi akyalira ebibiina afuba okumanya ebisingawo ebikwata ku b’oluganda ababa basembeddwa era bwe kiba kisoboka abuulirako wamu nabo. Yeetegereza ab’omu maka g’ab’oluganda abo, bwe baba nga bafumbo. (1 Tim. 3:4, 5) Akakiiko k’abakadde awamu n’omulabirizi akyalira ebibiina beetegereza okulaba obanga ab’oluganda abo batuukiriza ebisaanyizo ebiri mu Byawandiikibwa abaweereza n’abakadde bye balina okutuukiriza.—1 Tim. 3:1-10, 12, 13; 1 Peet. 5:1-3.\n13. Tuyinza tutya okulaga nti tukolera ku bulagirizi abakadde bwe batuwa?\n13 Tulina okukolera ku bulagirizi obuva mu Bayibuli abakadde bwe batuwa. Obulagirizi obwo bwa ‘muganyulo’ gye tuli. (1 Tim. 6:3) Lowooza ku kubuulirira Pawulo kwe yawa okukwata ku bantu abaali mu kibiina abaali batatambula bulungi. Abamu ku bantu abo baali ‘tebakola mirimu era nga beeyingiza mu nsonga ezitabakwatako.’ Kya lwatu nti abakadde baali balabudde abantu abo naye ne bagaana okukolera ku bulagirizi bwe baabawa. Ekibiina kyalina kuyisa kitya abantu ng’abo? Pawulo yagamba nti baalina ‘okubassaako eriiso, era balekere awo okukolagana nabo.’ Kyokka abantu abo baali tebalina kutwalibwa nga balabe. (2 Bas. 3:11-15) Leero singa wabaawo omuntu aba akola ekintu ekireeta ekivume ku kibiina kya Yakuwa, gamba ng’okwogereza omuntu atali mukkiriza, n’alabulwa naye n’agaana okukyusaamu, abakadde basobola okuwa emboozi erabula ekibiina ku muntu oyo. (1 Kol. 7:39) Wandyeyisizza otya ng’abakadde bawadde emboozi ng’eyo? Bwe kiba nti omuntu gwe boogeddeko omutegedde, oneewala okukolagana n’omuntu oyo? Bw’okolera ku bulagirizi obwo, kisobola okuleetera omuntu oyo okuleka ekkubo lye ebbi. \nKUUMA OBUYONJO, EMIREMBE, N’OBUMU MU KIBIINA\n14. Tuyinza tutya okuyamba mu kukuuma obuyonjo bw’ekibiina?\n14 Tusobola okuyamba okukuuma obuyonjo bw’ekibiina nga tukolera ku bulagirizi obuli mu Kigambo kya Katonda. Lowooza ku mbeera emu eyali mu kibiina ky’e Kkolinso. Pawulo yabuulira n’obunyiikivu mu Kkolinso era ng’ayagala nnyo ‘batukuvu’ banne abaali mu kibuga ekyo. (1 Kol. 1:1, 2) N’olwekyo kiteekwa okuba nga kyamunakuwaza nnyo okuwulira nti mu kibiina ekyo mwalimu omusajja eyali akola ebikolwa eby’obugwenyufu. Pawulo yalagira abakadde okuwaayo omusajja oyo eri Sitaani, kwe kugamba, agobebwe mu kibiina. Okusobola okukuuma ekibiina nga kiyonjo, abakadde baalina okuggyawo “ekizimbulukusa” ekyo. (1 Kol. 5:1, 5-7, 12) Bwe tuwagira ekyo abakadde kye baba basazeewo, okugoba mu kibiina omwonoonyi agaanye okwenenya, tuyamba mu kukuuma obuyonjo bw’ekibiina, era kisobola okuleetera omwonoonyi oyo okwenenya.\n15. Tuyinza tutya okukuuma emirembe mu kibiina?\n15 Waliwo ekizibu ekirala ekyali mu kibiina ky’e Kkolinso. Ab’oluganda abamu baali bakuba bakkiriza bannaabwe mu mbuga z’amateeka. Pawulo yababuuza nti: “Lwaki temumala gakkiriza ne mukumpanyizibwa?” (1 Kol. 6:1-8) Embeera efaananako bw’etyo ebaddewo mu kibiina ne mu kiseera kyaffe. Mu bibiina ebimu, obumu bw’ekibiina butaataaganyiziddwa oluvannyuma lw’ab’oluganda ababadde bakolera awamu bizineesi okufuna obutakkaanya, ng’omu ku bo alowooza nti munne yakumpanya ssente ze. Abamu batuuse n’okutwala bakkiriza bannaabwe mu kkooti. Naye Ekigambo kya Katonda kiraga nti kisingako okufiirwa mu kifo ky’okukola ekintu ekireeta ekivume ku linnya lya Katonda oba ekimalawo emirembe mu kibiina.  Okusobola okugonjoola obutakkaanya ng’obwo obw’amaanyi, tulina okukolera ku magezi Yesu ge yawa. (Soma Matayo 5:23, 24; 18:15-17.) Bwe tukolera ku magezi ago, tuyamba mu kukuuma emirembe mu kibiina.\n16. Lwaki abaweereza ba Katonda balina okuba obumu?\n16 Ekigambo kya Katonda kyalaga nti abaweereza ba Katonda bandibadde bumu. Omuwandiisi wa Zabbuli yagamba nti: “Laba! Nga kirungi era nga kisanyusa ab’oluganda okubeera awamu nga bali bumu!” (Zab. 133:1) Abayisirayiri bwe baagonderanga Yakuwa, baakolanga ebintu mu ngeri entegeke obulungi era baabeeranga bumu. Ng’ayogera ku bantu be abandibaddewo mu biseera eby’omu maaso, Katonda yagamba nti: “Ndibateeka wamu ng’endiga mu kisibo.” (Mik. 2:12) Ate era, okuyitira mu nnabbi Zeffaniya, Yakuwa yagamba nti: “Ndikyusa olulimi lw’amawanga ne ngawa olulimi olulongoofu [amazima agali mu Byawandiikibwa], gonna gasobole okukoowoola erinnya lya Yakuwa, era gamuweereze nga gali bumu.” (Zef. 3:9) Nga nkizo ya maanyi okuweereza Yakuwa nga tuli bumu!\nAbakadde bafuba okuyamba oyo aba akutte ekkubo ekyamu (Laba akatundu 17)\n17. Okusobola okukuuma ekibiina nga kiyonjo era nga kiri bumu, kiki abakadde kye basaanidde okukola nga waliwo akoze ekibi eky’amaanyi?\n17 Okusobola okukuuma ekibiina nga kiri bumu era nga kiyonjo, abakadde balina okubaako kye bakolawo mu bwangu nga waliwo akoze ekibi eky’amaanyi. Pawulo yali akimanyi nti okwoleka okwagala okwa nnamaddala tekitegeeza kubuusa maaso ebibi eby’amaanyi ebiba bikoleddwa. (Nge. 15:3) Eyo ye nsonga lwaki Pawulo teyatya kuwandiikira bakkiriza banne mu Kkolinso ebbaluwa eyasooka, n’abawabula. Ebbaluwa y’Abakkolinso ey’okubiri, Pawulo gye yawandiika nga wayiseewo ekiseera, eraga nti ab’oluganda mu Kkolinso baali bakoze enkyukakyuka ennungi kubanga abakadde baali bakoledde ku bulagirizi bwe yali abawadde mu bbaluwa eyasooka. Singa Omukristaayo akwata ekkubo ekyamu nga tannakitegeera, abasajja mu kibiina abalina ebisaanyizo basaanidde okumutereeza mu mwoyo omukkakkamu.—Bag. 6:1.\n18. (a) Okukolera ku bulagirizi obuli mu Kigambo kya Katonda kyayamba kitya Abakristaayo mu kyasa ekyasooka? (b) Kiki kye tujja okulaba mu kitundu ekiddako?\n18 Okukolera ku bulagirizi obuli mu Kigambo kya Katonda kyayamba Abakristaayo abaaliwo mu kyasa ekyasooka mu Kkolinso ne mu bitundu ebirala okukuuma obuyonjo, emirembe, n’obumu mu kibiina. (1 Kol. 1:10; Bef. 4:11-13; 1 Peet. 3:8) Ekyo kyasobozesa ab’oluganda ne bannyinaffe abaaliwo mu kiseera ekyo okukola obulungi omulimu gw’okubuulira. Mu butuufu, Pawulo yagamba nti amawulire amalungi ‘gaabuulirwa mu bitonde byonna ebiri wansi w’eggulu.’ (Bak. 1:23) Ne leero, olw’okuba abaweereza ba Yakuwa bali bumu, basobodde okubuulira amawulire amalungi mu nsi yonna. Ekitundu ekiddako kijja kulaga obukakafu obulala obulaga nti abaweereza ba Yakuwa batwala Bayibuli nga ya muwendo era nti bamalirivu okuweesa Yakuwa Mukama Afuga Byonna ekitiibwa.—Zab. 71:15, 16.\n^  (akatundu 13) Laba akatabo Tutegekeddwa Okukola Yakuwa by’Ayagala, lup. 134-136.\n^  (akatundu 15) Okusobola okumanya embeera eziyinza okwetaagisa Omukristaayo omu okutwala mukkiriza munne mu kkooti, laba akatabo ‘Mwekuumire mu Kwagala kwa Katonda,’ lup. 223, obugambo obuli wansi.


Bukedde Online - BUKENYA: NRM bw'enziba mu kamyufu mu 2016 ng'ekibiina nkivaamu\nOlukiiko lwa Buganda lwanjudde embalirira ya myezi mukaaga\nTemuseera bintu lwa kisiibo\nPOLOF. Gilbert Bukenya atiisizza nti singa anaagenda mu kamyufu ka NRM ne bamuvuvuba, ajja kuva mu kibiina yeesimbewo ku lulwe ng’omuntu abalonzi basalewo gwe baagala.\nBya BENJAMIN SSEBAGGALA NE ROGERS KIBIRIGE\nBukenya era yagambye nti tasobola kwegatta ku Gen. David Tinyefuza (Sejusa) kubanga ye takkiririza mu kutwala buyinza na maanyi ga mmundu wabula ng’ayise mu kalulu. “Sejusa by’ayogera bya kutemaatema mu bantu sso ng’ekisinga obukulu kati kwe kubagatta,” Bukenya bwe yagambye mu mboozi ey’akafubo n’omusasi wa Bukedde.\nKu pulogulaamu ‘AKABBINKANO’ ey’okukubaganya ebirowoozo ku byobufuzi ku Bukedde TV ekiro ky’Olwokuna, Bukenya bwe yabuuziddwa ku ky’anaakola singa anaalemererwa okuwangula akamyufu k’ekibiina kya NRM okwesimbawo ku Bwapulezidenti mu 2016 nga bw’ategeka, yazzeemu nti, “Bwe banang’aana nga bayita mu bukodyokodyo bwe bayitamu, nja kubagamba nti mweraba kubanga byonna mbimanyi tubiyiseemu nga nange mwendi. Bwe banaayita mu bwesimbu nga buli mulonzi asuula akalulu kamu nga tewali abawadde ssente wadde okubatiisatiisa, nja kubikkiriza.”\n‘Amagezi n’ebisaanyizo mbirina’\nBukenya yategeeza nti amagezi n’ebisaanyizo ebinaamusobozesa okukulembera eggwanga abirina ayagala abantu basalewo era tewali ayinza kumuggya ku mulamwa.\nYagambye nti ayimbudde ttiimu kabiriiti okuli abavubuka n’abakadde nga yamaze dda okufuna abeeyama okumuwa obuwagizi okuli ensimbi enkalu n’abeeyama okumuyiggira akalulu mu nkola ey’obwannakyewa.\n“Abalowooza nti nsaaga beerimba. Ate abo abalowooza nti nnyinza okuweebwa obusente eby’okwesimbawo ne mbivaako bakimanye nti emyaka gye nkoledde obwadokita ne ng’enda ne mu Amerika nkoze ssente ezimmala okulyako,” bwe yagambye.\nPolof. Bukenya (owookubiri ku kkono)ng’abiibyamu ku mukolo kwe yalagira ebimu ku by’akoledde abantu mu kitundu ky’akiikirira gye buvuddeko.\nASOOKERA KU BYANJIGIRIZA\nBukenya yagambye nti ng’awangudde akalulu, waakusookerako ku kutereeza byanjigiriza kuba abaana kati basoma muwawa n’osanga amalirizza ddiguli naye nga temuyamba. Ebyobulimi n’ebyobulamu yagambye nti waakubissaako essira naddala mu byalo kubanga omulamu y’alina okukola okukulaakulanya eggwanga era n’eby’okwerinda by’eggwanga waakubitereeza aggyewo endowooza y’abantu nti atali munnamagye takulembera.\n“Omuntu tasaana kuyingira byabufuzi kubeera mperekeze era nze saalina kubeera Mumyuka wa Pulezidenti ekiseera kyonna kubanga nange entebe ennene ngyagala,” bwe yagambye n’akkaatiriza ng’omuntu bw’atalina kutya kwesimba ku ntebe nnene.\nYagambye nti kimwennyamiza okulaba ng’omuwendo gw’abalina akawuka ka siriimu gweyongera sso nga we yabeerera omusawo baali bamulwanyisizza ng’akkakkanye mu Bannayuganda.\nEby’okumusiba e luzira:\nBukenya ayongerako nti okumusiba mu kkomera e Luzira ku ssente za CHOGM lwali lukwe lupange kubanga ye yali ssentebe wa lukiiko olwategeka nga tavunaanyizibwa ku kuwa mbalirira ya ssente kubanga bwe zaava mu Minisitule y’ebyensimbi baazikwasa muwandiisi ow’enkalakkalira.\n“Mu Uganda mulimu abaana n’ebyana naye ebyana bwe binaawera, biyinza okufuuka abaana,” Bw’atyo bwe yaggumizza n’awa ekyokulabirako nti okusiba eyali omubalirizi omukulu mu ofiisi ya Katikkiro, Geoffrey Kazinda ne balekawo eyali mukama we Pius Bigirimana tekiraga bwenkanya era bwe baalabye nga bigenda kwonooneka ne bamukyusa okumutwala mu minisitule endala.\nYalambuludde nti akabonero k’akola n’agatta ebibatu kalaga nti ayagala abantu beegatte bakolere wamu kubanga Uganda si ya muntu omu, ssente z’eggwanga zirina okugabanyizibwa ekyenkanyi emirimu ne gigabibwa mu bantu bonna sso si buli muntu kwagaliza wa luganda lwe.\n‘Nsooka kufuumuula bamafiya’\nBukenya yeebazizza Museveni okubeera n’omutima oguwuliriza era omugumiikiriza kubanga ‘bamafiya’ abaludde nga bamusekeeterera singa gwali mulembe gwa Amin, yandimusazeeko omutwe.\nYaweze nti ye olukwata enkasi asooka kufuumuula ‘bamafiya’ era n’abamuyita omutitiizi bigenda kubakalira ku matama kubanga atandise olutalo, oyo atamuwagira abireke ate amuwagira amuwagirire ddala ye mwetegefu okuleeta enkyukakyuka.\nYaggumizza ekirowoozo kye nti kati ye kisaanyi abantu kye batya naye bw’anaayalula n’afuuka ekiwojjolo agenda kubuuka.\nYagambye nti enteekateeka ze ziringa muwumbo gwa mmere ensaaniike nga kati ali mu kufumba naye agenda kugijjula mu 2016.\nBUKENYA: NRM bw’enziba mu kamyufu mu 2016 ng’ekibiina nkivaamu\nAbalondoola omutindo gw\nEbintu abakazi bye beesiiga ne bibakaddiya\nEmimwa gifeeko ginyirire\nEngeri gy'okuuma olususu nga lunyirira mu biseera by'ekyeya


Lukwago alaze minisita wa Kampala ebintu...\n“Tugenda kuddamu okufulumya enteekateeka mu bifo gye twali tutegese okwebuuza ku Bannayuganda.\nMu kaweefube waffe ow’okuvuganya ku ky’obukulembeze bw’eggwanga,” Bobi wine bwe yategeezezza. Bino yabyogeredde mu lukuhhaana lwa bannamawulire lwe yatuuzizza e Kamwokya oluvannyuma lw’okusisinkana abakulira ebyokulonda ku Lwokuna.\nOmulamuzi Simon Byabakama, akulira akakiiko k’ebyokulonda yategeezezza bannamawulire nti ekigendererwa ekikulu mu nsisinkano eno kyabadde kya kussaawo mpuliziganya ennuhhamu wakati wa People Power ne poliisi.\nBobi wine yagambye nti oluvannyuma lw’okwemulugunya ku ngeri poliisi gy’ebadde ebayisaamu, abakulu basuubizza okukyusa.\nOmwogezi wa People Power, Joel Ssenyonyi yagambye nti, bagenda kutandikira Gayaza awaali wategekeddwa olukiiko olwayiibwa poliisi, n’oluvannyuma batalaage ebitundu by’eggwanga eby’enjawulo.\nYannyonnyodde nti beekubidde enduulu eri akakiiko k’ebyokulonda ku bintu poliisi by’ebasaba ebitasoboka, n’ekigendererwa eky’okubalemesa.\nBano era balumiriza abakozi ba Gavumenti omuli ba RDC, DPC, GISO, PISO ne bannamagye okulumba bannannyini bifo bye baba bapangisizza ne babalagira okusazaamu enkiiko n’okubatiisatiisa.\nBobi Wine yawerekeddwaako bannamateeka be okuli; Asuman Basaalirwa, Deus Lubongoya, Benjamin Katana, Flavia Kalule akulira abakyala mu People Power n’omwogezi Joel Ssenyonyi.\nPoliisi yakiikiriddwa amyuka omuduumizi waayo mu ggwanga, Gen. Sabiiti Muzeyi, Asuman Mugyenyi akulira ebikwekweto mu poliisi, Patrick Onyango n’abalala. Waabaddewo okunyweza ebyokwerinda era poliisi yeetoolodde ekifo kyonna.


Bukedde Online - Ebipya ebizuuse ku Aine omukuumi wa Mbabazi\nEbipya ebizuuse ku Aine omukuumi wa Mbabazi\nKasirye Ggwanga kati akuumwa magye\nOlutalo lwa Nantume ne muggya we lukuze\nAine okutandika okumanyika yamala kulwana n’abaserikale bwe yali ne Mbabazi e Jinja mu September 2015.\nAine atamanyiddwaako mayitire\nChristopher Aine, omukuumi wa Amama Mbabazi anoonyezebwa yazaalibwa Lt. Col. Julius Ayine omu ku balwanyi ba NRA 41 abaasooka eyafa mu 1993. Amaka gaabwe gali Kashaka mu Mbarara kyokka nnyina ye Nnaalongo Janiffer Namuleme abeera e Semuto.\nAine yazaalibwa mu 1983 ne mulongo munne Ritah Babirye Aine abeera Katooke - Kawempe. Pulayimale yagitandikira Kabwohe mu Nganwa Junior School n’adda mu Lake Mburo SS Kanyaryeru.\nYatuula S6 mu Ngabo Academy e Mbarara gye yava okuyingira Yunivasite ya KIU okusoma amateeka.\nYasomako emyaka ebiri n’ayingira amagye agakuuma Pulezidenti. Okugayingira kyakolebwako Gen. Salim Saleh eyaweerera Aine ne baganda be.\nBabirye yategeezezza Bukedde nti emirimu mu magye tegyatambulira Aine bulungi. Oluvannyuma lw’emyaka esatu yawandiikira Gen. Aronda Nyakairima ng’asaba okuwummula era n’akkirizibwa. Amerika yamuwa omulimu gw’obuserikale n’asindikibwa mu Latin Amerika.\nBwe yakomawo yadda e Kashaka gye yatandika ebbaala n’asimba n’olusuku mw’aggya amatooke g’atunda n’okugasuubula ku balimi banne n’agaleeta e Kampala. Yaggulawo edduuka ly’engoye ku kizimbve kya Ham Shopping Grounds e Nakivubo.\nMuganda we ayitibwa Michael Mubiru atunda sipeeya mu Ndeba. Yatutegeezezza nti, famire yaabwe bawagizi ba NRM kyokka Aine yasalawo kugenda ne Mbabazi.\nEnnyumba Aine kw’asula e Kyanja (awali omuzigo omuggule)\nAine yamala kulwana n’abaserikale bwe yali ne Mbabazi e Jinja mu September 2015.\nNga December 14, 2015 emmotoka Super Custom yakeera wuwe e Kyanja mu Walufumbe Zooni gy’abeera ne muganzi we Josephine Aguti.\nAbasajja nga 10, baava mu mmotoka ne beeyawulamu ababiri ne bayingira ekikomera, abalala ne betooloola ekikomera obutamuwa mukisa kudduka.\nBaliraanwa baategeezezza nti, abasajja ababiri abaayingira baamala ekiseera nga bakonkona n’okuyita Aine n’agaana okubaggulira. Oluvannyuma yaggulawo ne bamuyingiza mu mmotoka ne bamutwala. Olwo lwe baasembayo okumulaba.\nAba famire baagambye nti, batunuulidde poliisi okubawa omuntu waabwe. Ku Lwokuna baakedde ku ggwanika e Mulago ne basooka bagaanibwa okuyingira ate, poliisi bwe yazze ne babakkiriza era baabalaze emirambo mukaaga gyokka.\nOluvannyuma poliisi yabatutte e Kireka eno Babirye, Moses Musasizi, Mubiru ne kojja waabwe baggyiddwaako sitatimenti. Baasiibye Kireka okutuusa akawungeezi.\nMubiru yagambye nti, Aine okubula tekisaana kuyingizibwamu byabufuzi. Bw’aba yafa batuwe omulambo tuguziike oba gy’ali atwalibwe mu kkooti.\nOmuwanika wa Olympics Committee afudde\nPoliisi ekutte Rwomushana ku by’omulambo gwa Aine


21 (A)Manase yatandika okufuga ng’alina emyaka kkumi n’ebiri, era n’afugira emyaka amakumi ataano mu etaano mu Yerusaalemi. Nnyina ye yali Kefuziba. 2 (B)N’akola ebibi mu maaso ga Mukama, ng’atambulira mu makubo amabi ag’amawanga Mukama ge yali agobye mu maaso g’Abayisirayiri. 3 (C)Yaddamu n’azimba ebifo ebigulumivu eby’okusamira, Keezeekiya kitaawe bye yali amenye: era yazimba n’ebyoto ebya Baali, n’asimba n’empagi kya Asera, nga Akabu kabaka wa Isirayiri bwe yakola, n’okusinza n’asinza eggye ery’omu ggulu. 4 (D)Yazimba n’ebyoto mu yeekaalu ya Mukama, Mukama gye yali ayogeddeko nti, “Mu Yerusaalemi mwe mulibeera Erinnya lyange.” 5 (E)Era yazimbira eggye lyonna ery’omu ggulu ebyoto mu mpya zombi eza yeekaalu ya Mukama. 6 (F)N’awaayo mutabani we okuba ekyokebwa, ng’akola eby’obufumu n’eby’obulogo, ate ng’alagulwa n’abaliko emizimu, n’abalogo. N’akola ebibi bingi mu maaso ga Mukama, era n’amusunguwaza.\n7 (G)Yaddira ekifaananyi ekyole ekya Asera n’akiteeka mu yeekaalu, Mukama gye yali ayogeddeko ng’agamba Dawudi ne mutabani we Sulemaani nti, “Mu Yeekaalu eno ne mu Yerusaalemi, bye nneeroboza mu bika byonna ebya Isirayiri, mwe munaabeeranga erinnya lyange emirembe gyonna. 8 (H)Siriddayo nate kujja bigere eby’Abayisirayiri mu nsi gye nawa bajjajjaabwe, bwe baneekuumanga okukola bye nabalagira byonna wamu n’amateeka omuddu wange Musa ge yabawa.” 9 (I)Naye abantu tebaawuliriza, era Manase n’abasendasenda okukola ebibi okusinga n’ebyo amawanga Mukama ge yazikiririza mu maaso g’Abayisirayiri bye gaakola.\n10 Awo Mukama n’ayogerera mu baddu be bannabbi 11 (J)nti, “Olw’emizizo gino Manase kabaka wa Yuda gy’akoze, ng’ayonoona okusinga Abamoli abaamusooka bye baakola, n’ayonoonyesa Yuda n’ebifaananyi bye, 12 (K)bw’ati bw’ayogera Mukama, Katonda wa Isirayiri nti, ‘Ndireeta ku Yerusaalemi ne ku Yuda obubi obusingirayo ddala, era na buli muntu alikiwulira, alisasamala. 13 (L)Ndigolola omuguwa ogwakozesebwa ku Samaliya n’ejjinja erigera eryakozesebwa ku nnyumba ya Akabu eri Yerusaalemi, era ne mmalirawo ddala Yerusaalemi ng’omuntu bw’akomba esowaani okumalirako ddala emmere, n’okugifuula n’agifuula. 14 (M)Era ndyabulira ekitundu ekyafikkawo eky’obusika bwange, ne nkigabula mu mukono gw’abalabe baabwe, ne bababbako buli kantu, 15 (N)kubanga baakola ebibi mu maaso gange, ne bansunguwaza nnyo okuviira ddala ku lunaku bajjajjaabwe kwe baaviirako mu Misiri n’okutuusa ku lunaku lwa leero.’ ”\n16 (O)Ate, era Manase yayiwa omusaayi mungi gw’abo abataaliko musango, n’agujjuza Yerusaalemi, obutasaako ebibi ebirala bye yayonoonyesa Yuda, ne bakola ebibi mu maaso ga Mukama. 17 Ebyafaayo ebirala ebyabaawo mu mirembe gya Manase, ne byonna bye yakola, okwo nga kwe kuli n’ebibi bye yakola, tebyawandiikibwa mu kitabo eky’ebyomumirembe gya bassekabaka ba Yuda? 18 (P)Awo Manase n’afa, n’aziikibwa mu nnimiro ey’olubiri lwe, ye nnimiro ya Uzza, ne mutabani we Amoni n’amusikira okuba kabaka.\n19 Amoni lwe yatandika okufuga, yali awezezza emyaka amakumi abiri mu ebiri, era n’afugira mu Yerusaalemi okumala emyaka ebiri. Nnyina ye yali Mesullemesi muwala wa Kaluzi ow’e Yotuba. 20 (Q)N’akola ebibi mu maaso ga Mukama, nga kitaawe bwe yakola. 21 N’atambulira mu ngeri za kitaawe, n’asinzanga ebifaananyi kitaawe bye yasinzanga. 22 (R)Yava ku Mukama, Katonda wa bajjajjaabe, n’atatambulira mu kkubo lya Mukama.\n23 (S)Awo abakungu ba Amoni ne bamusalira olukwe, ne bamuttira mu lubiri lwe. 24 (T)Awo olwatuuka, abantu mu nsi ne beekobaana, ne batta abo bonna abaali mu lukwe olw’okumutta, era ne bafuula Yosiya mutabani we kabaka.\n25 Ebyafaayo ebirala ebyabaawo mu mirembe gya Amoni, tebyawandiikibwa mu kitabo eky’ebyomumirembe gya bassekabaka ba Yuda? 26 (U)Kabaka n’aziikibwa mu ntaana ye mu nnimiro ya Uzza, mutabani we Yosiya n’amusikira okuba kabaka.


Bukedde Online - Abakungu ba 'Works' babatutte entyagi e Bukasa\nAba takisi basazizzaamu akeediimo: Beefuku...\nPoliisi etaasizza abakungu okuva mu kitongole kya Works okugajambulwa abatuuze b'e Bukasa ababadde bagenzeeyo okubeebuuzaako ku nsonga z’okuzimba omwalo ogw’omulembe mu kitundu kyabwe.\nAbantu nga beesomye\nAbatuuze okuva mu mbeera kiddiridde aba Works okujja mu lukiiko kyokka nga tewali mukulembeze waabwe yenna aggyiddeko, wadde omubaka atwala ekitundu kyabwe (Ssemuju Nganda) ekintu ekibaleetedde okubayita abafere era ekiddiridde kubatwala nga nabuggi si mufungize.\nBukedde eyogeddeko ne kansala atwala Bukasa, David Mukomba n’ategeeza nti ekikolwa kya Works okujja nga tebalina mukulembeze yenna gwe bali naye kibadde kikyamu era kinyiizizza abatuuze n'ekivuddemu kubafubutula.\nAtwala Poliisi y’e Bukasa, Yasini Gonasa avumiridde ekikolwa ky’abatuuze okugobaganya abakungu ba Works nga tebasoose kubawuliriza n’agamba nti kikolwa kya kutwalira mateeka mu ngalo.\nLwaki Sheikh Guggwa avudde e Kibuli\nSsentebe w'abavubuka mu wakiso aziikiddwa\nMubajje mwennyamivu: 'Abandikuumye abantu ate be batta'


Gula Bitcoin ng`okozesa Revolut | Paxful\nGula Bitcoin (BTC) ne Revolut\nEngeri y`Okugula Bitcoin ne Revolut\nRevolut ekozesebwa ba kasitooma abasukka mu bukadde 2 era erina empeereza za bbanka ez`enjawulo, omuli okuweereza ssente mu nsi z`ebweru, n`ensasula za muntu-ku-muntu. Kati, osobola okukozesa Revolut okugula Bitcoin ku Paxful awatali bisale byeyongeramu. Okikola bw`oti:\nEkintu ky`olina okusooka okukola kwe kuggulawo akaawunti yo eya Paxful oba okuggulawo emu ng`onyiga ku Ggulawo akaawunti. Ng`omaze emitendera gy`okukakasa akaawunti, nyiga ku Gula Bitcoin tegeka Revolut ng`engeri yokusasula gye wettanira okusobola okulaba ebivuganyo ebisinga nga biva mu batunzi abamanyifu era emu ku ngeri y`okubifuna kwe kukebera omutunzi asinga okuddibwamu obulungi. Nyiga bunyizi ku linnya ly`omutunzi okulaba ebyafaayo by`omutunzi n`ebimwogerwako b`asuubulagana nabo.\nBw`osanga ekivuganyo ky`oyagala okuva ew`omutunzi eyeesigika, nyiga ku Gula okusobola okulaba ebyetaago byabwe mu busuubuzi. Soma obukwakkulizo bw`obusuubuzi n`obwegendereza era obugoberere bulungi nnyo. Nyiga ku ppeesa lya "Kkiriza Obukalu era Ogule Bitcoin Kati!" bw`oba oyagadde obukalu bw`ekivuganyo. Akabookisi k`okunyumizaamu okw`obuliwo kajja kweyolekera w`osobola okunyumiza n`omutunzi era omubuuze oba alina ebyetaago ebirala.\nKitwale nga kikulu nti Paxful ekozesa enkola y`ensibo okusiba BTC y`omutunzi ng`obusuubuzi butandikiddwawo — n`olwekyo ssente zo zikuumibwa bulungi.\nBw`osasula omutunzi ku akaawunti ye eya Revolut, nyiga ku Lamba ng`Obusasuddwa omutunzi asobole okuweereza BTC okuva mu nsibo. Ky`ekyo! Oguze bulungi Bitcoin ng`okozesa akaawunti yo eya Revolut.


Bukedde Online - Gwe nnali njagala namusanga na mulala\nGwe nnali njagala namusanga na mulala\nOmukyala kw’omanyira nga laasitiika zo zitandise...\nNze Sadam Ssempala. Ndi mutuuze w’e Miseebe mu ggombolola y’e Bulera mu disitulikiti y’e Mityana.\nMu biseera we nnavubukira nasalawo okutandika okunoonya ssente nange ntandike obulamu obupya nfaananeko bavubuka bannange abaali balinamu ku kasente era kino kyampaliriza okuvaako ku kyalo kwe banzaala ne ngenda ku kirala ekiyitibwa Ttamu ekisangibwa e Mityana ku luguudo oludda e Kampala.\nEno nasisinkanayo omuwala nga anyirira okukamala, kino kye kyantengula nange okubeerako obugambo bwe musuulayo.\nEkiseera we nnamusisinkanira yali alina omuzigo we yali apangisa era nga kyambeereranga kyangu nnyo okugendayo ewuwe buli lwe naabeeranga njagadde nga anti yali yangamba nti talina musajja yenna okuggyaako nze.\nWaliwo olunaku olumu lwe twateesa obulungi n’omukyala ono nga nnina okumusisinkana era nange olunaku bwe lwatuuka ne ntambula mpolampola nga bwe nneesunga okusisinkana omulungi wange nga bwe twali tulagaanye.\nEkyammala enviiri ku mutwe, bwe natuuka ew’omukyala ono nakonkona ku luggi nga era bulijjo bwe nakolanga nga ntuuseeyo kyokka ate ku luno teyavaayo kunzigulira.\nBwe nnakonkona nga tewali avaayo nga ate oluggi luggaliddwa munda ekirowoozo kyanzijira mu bwongo nti alabika alimu n’omuntu omulala.\nBwe nnalaba nga biri bwebityo nasalawo okulekeera wo ne nsirikira ku lujji okumala akabanga era ndowooza nti baalowooza nti nagenze, nagenda okuwulira ng’amaloboozi amalala nga gaddamu okuvuuvuuma era wano we nnakakasiza nti alimu na musajja mulala.\nOluvannyuma lw’okukakasa, omutima gwange gwebuulirira gwokka ne ntambula nenvaawo nga mpulira obusungu bunzita kubanga nalowooza nti bwe nsigalawo nnyinza ate okukola musajja munnange oba omukazi ono ekikyamu.\nOkuva ku ekyo ekyantuukakao nasalawo okuviira ddala ku bawala abato kubanga bayaaye era kati nakkakkana nga bwe nninda lwe nafuna omutuufu mu kiseera ekituufu olwo nange nziremu okudda mu mukwano omupya.


KATTIKIRO WA BUGANDA AZEEMU ABALANGIRA\nKatikkiro Mayiga alaze Abalangira we bakoma:\nKampala | Oct 28, 2014\nKatikkiro nga ali mu lukiiko mu USA.\nBanange Namulondo ya Buganda tenyaggwa bunyaggwa nga omwaana enjala gweluma nga talina sente zigula kindazi. Olwo omwaana nasalawo okunyaga obunyazi ekindazi naye alye aleme okufa enjala. Abalangira, baganda ba Muteesa I nga baggwawo okuttibwa awo e Kyebando, batandika okwelwanako. Muganda wabwe Mbogo yabalabula nti Baganda banange Namulondo etulibwaako omu.\nMpozzi ate oluvanyuma essalambwa lye Wamala bwe lyakisa omukono abatabani, Mwanga, Kiweewa, ne Kalema nezidda okunywa nga no ne ba Kattikiro bezingiddemu okukamala.


Poliisi Yekyuusizza Ku Ky'omusajja Gweyagamba Nti Yakubwa Ssasi - Radio Simba - Ennene\nPoliisi yekyuusizza ku ky’omusajja gweyagamba nti yakubwa ssasi\nUganda Police Force evuddeyo nerya ebigambo byayo ku musajja eyafiira mukusengula abantu mu Makindye Division. Poliisi yasooka nevaayo netegeeza nga ono bweyafa essasi wabula oluvannyuma lw’okukola postmotem Poliisi egamba nti ono yafa bisago byeyafuna oluvannyuma lw’ebintu okumusalasala.\nFarouk Mutakaya, omutuuze w’e Bwaise II mu Kawempe Division yafa ku lw’okuna ekiro Poliisi bweyali egumbulula abantu beyasanga nga basengula Abdu Mbeera Poliisi kyegamba nti baali bakikola mu bukyaamu.\nPoliisi egamba nti oluvannyuma lw’okwekebejja omulambo kyeyolese nti kirabika yali akubiddwa abatuuze abali bagezaako okutaasa mutuuze munaabwe ommumyuuka w’omwogezi wa Poliisi owa Kampala Metropolitan Police Luke Owoyesigyire.\nKigambibwa nti ekibinja kyabantu abalina ennyondo n’ejjambiya basanigbwa nga bamenya ennyumba ebeera abantu 9 ku biragiro by’omu ku batabani ba Mbeera nga agamba nti ye ettaka yalitunda dda naliguza omusuubuzi w’omu Kampala. Poliisi ye Katwe yakwata emotoka bano byebaali batambuliramu.


Bukedde Online - Lukwago ne Mabiriizi bajulidde mu kkooti Ensukkulumu\nLukwago ne Mabiriizi bajulidde mu kkooti Ensukkulumu\nEngeri Kakuru gy'azze ng'atagaza Gavt.\nAsuman Basalirwa awangudde FDC ne NRM mu k...\nBANNAMATEEKA ababadde mu musango gw’okuggya ekkomo ku myaka gya Pulezidenti, basazeewo okutwala okujulira mu kkooti Ensukkulumu y’eba esalawo.\nLukwago ng'ayogerera mu kkooti ya eyasazeewo eggoye ku bya 'Togikwatako' e Mbale\nBagamba nti, si bamativu n’engeri kkooti gye yasazeemu omusango naddala ku ky’okuggya ekkomo ku myaka gya Pulezidenti.\nPalamenti yasalawo nti, eky’omuntu okubeera ng’awezezza emyaka 75 obutaddamu kwesimba ku Bwapulezidenti kiveewo, kino kyasalibwawo mu bbago eryayanjulwa Raphael Magyezi oluvannyuma eryayisibwa Palamennti ne lifuuka etteeka mu 2017.\nKu Lwokuna abalamuzi ba kkooti Etaputa Ssemateeka bataano, baasinzidde e Mbale ne basalawo nti, ababaka okweyongeza emyaka ebiri ku kisanja kyabwe gifuuke musanvu kyakolebwa mu bukyamu ate okuggya ekkomo ku myaka gya Pulezidenti, kyakolebwa mu mateeka era baagoberera emitendera gyonna egyetaagisa.\nOmulamuzi omu yekka, Kenneth Kakuru ye yayawukanye ku banne etteeka lyonna n’alisuula mu kasero.\nBannamateeka okuli Lukwago ne Male Mabirizi (ye si looya)bagamba nti balina obujulizi obumala etteeka lyonna okulisuula mu kasero.\nSikkiriziganya na ngeri ensonga ezimu gye zaakwatiddwaamu era hhenda mu Kkooti Ensukkulumu okuteekayo okujulirira kwange.\nKkooti yalagidde Gavumenti esasule buli muntu eyaleeta omusango gwa Togikwatako obukadde 20 kubanga bateekamu ssente mpitirivu okusasula balooya okunoonyereza bafune obujulizi bwe banaakozesa.\nBwe kyatuuse ku nze, baagambye nti sirina ssente ze nasaasaanyizza ku balooya kubanga nze eyabadde yeewolereza ne bandagira mpandiikire kkooti nga ngitegeeza ssente ze nkozesezza ng’omuntu omulamuzi alabe oba zisaana ate bw’azikakasa bampeeko ebitundu 2 ku 3.\nAbalamuzi bwe baba baagambye nti, ababaka ba Palamenti tebaagoberera mitendera mituufu nga baliyisa, nze ndowooza nti lyonna bandibadde balisuula mu kasero nga Kakuru bwe yakoze.\n1 Evans ocheng\nPalamenti yalina obuyinza okukyusa Ssemateeka wabula teyalina buyinza kwongeza kisanja kya babaka nga tewali kalulu ka kikungo.\nWaliwo ensonga ezimu ze sakkiriziganyizza n’Omulamuzi Kenneth Kakuru naye nga mukutwaliza awamu, kkooti yasaze bwenkanya naddala eri abalonzi abeesiga ababaka ba Palamenti ne babasindika okubakiikirira ku kisanja kya myaka etaano gyokka.\nEkirungi, amateeka gaffe gawa omukisa atamatidde okujulirira, bonna abawulira nga tebaamatidde basobola okujulirira mu Kkooti Ensukkulumu okutuula abalamuzi abalamuzi musanvu ne basalawo.\n2 Joseph Luzige\nEkyo nze mbadde nkisuubira nga munnamateeka, era nakyogerako mu nsisinkano zaffe eza bassentebe ba Disitulikiti za Uganda nga waliwo bannaffe abaali beesunze emyaka omusanvu.\nToyinza kuddira buyinza bwa bantu n’obwewa, ababaka ba Palamenti baalondebwa bantu era be baalina okusalawo ku nsonga eyo.\nOkuggya ekkomo ku myaka gya Pulezidenti, baakiyisa mu mitendera gyonna egyetaagisa, beebuuza ku bantu ne bagoberera buli mutendera ogwali gwetaagisa. Seewunyizza ng’omusango gusaliddwa mungeri eyo.\n3 Caleb Araka\nKkooti yabadde erina okulambika eggwanga gye lidda era abalamuzi bonna baakikoze mu mazima lwa kuba omulamuzi Kenneth Kakuru, ye yalaze nti, mu ssiga eddamuzi, alina omutima ogulumirirwa eggwanga lye era buli kye yakoze mu nsala ye, kyabadde kiyamba Bannayuganda.\nAbalamuzi bonna baabadde balina okwolesa obuvumu nga Kakuru bwe yayolesezza wabula bbo ku ky’emyaka gya Pulezidenti, baalazeemu okutya naye ne balaga obuvumu ne basazaamu eky’ababaka ba Palamenti kye nti, kye baabadde bakoze okweddiza obuyinza bw’abantu kifu.\nFfe nga bannamateeka, kkooti tulaba nga kkooti tusobola okugyenyumirizaamu nti eyimirira ku mazima n’obwenkanya.\nTugenda kujulira tetuli bamativu n’ensonga ya ‘Age Limit’. Ku ffe, tulaba ng’abalamuzi tebaataganjudde mateeka mu butuufu bwago kuwa nsala ntuufu.\nFfe obujulizi bwonna obwetaagisa twabubawa kyabadde eri bbo okubukozesa obulungi ng’amateeka bwe galagira okuwa ensala entuufu. Okugeza baagambye amagye okulumba Palamenti kyali kyetaagisa.\nTewaliwo nsonga yonna etwala magye mu Palamenti, amagye gaayongera kutabula nsonga naye abalamuzi baalaze nti kyali kyetaagisa ffe ekyo tetukkiriziganya nakyo.\nSatifikeeti ya Sipiika baagikubyemu ebituli, etteeka liragira Pulezidenti nga tannateeka mukono ku tteeka, Sipiika alina okusooka okukola satifikeeti n’agisoma, abalamuzi baagikubyemu ebituli ne balaga nti, yalimu ebintu bingi ebitaagobererwa ekiraga nti satifikeeti kyenkana teriiwo.\nAbantu tebeebuuzibwako mu ngeri ntuufu n’ensonga endala kwe tusinzidde okutwala okujulira mu Kkooti Ensukkulumu ku Mmande.\nAba 'Ghetto' basomeseddwa engeri y'okweggya mu bwavu


Bukedde Online - Owa Bukedde FM alondeddwa okubeera munnamawulire w'essaza ly'e Buruuli\nOwa Bukedde FM alondeddwa okubeera munnamawulire w'essaza ly'e Buruuli\nRonald Ssebutiko munnamawulire wa Bukedde Fm embuutikizi eyaweereddwa eky'okubeera munnamawulire w'ezza ly'e Buruuli\nSSAABASAJJA Kabaka Ronald Muwenda Mutebi asiimye omukozi wa Bukedde Fama n’amulonda okuba omwogezi w’essaza lya Buluuli.\nRonald Ssebutiko omukuh− haanya w’amawulire ku Bukedde FM Embuutikizi, ye yaweereddwa ebbaluwa mu butongole nga January 1, 2018 okuva eri omwami wa Ssaabasajja atwala essaza lya Buluuli, Kimbugwe Gerald Kyanjo.\nSsebutiko eyabadde omusanyufu olw’okusiimibwa Beene, yategeezezza nti olw’okuba Buluuli gy’azaalwa era gy’akulidde, amanyi ekimala ku Ssaza lino nga kino kyakumwanguyiza obukulembeze. Yagambye nti, ng’ayambibwako abakulu mu ssaza lino, mwetegefu okuddukanya obulungi emirimu gya Beene omuli okumanyisa Bannabuluuli ebifa embuga n’okumanyisa Embuga ebifa e Buluuli.\nKimbugwe Kyanjo yategeezezza nti Ssebutiko bazze batambula naye mu buli mbeera ebaddewo mu ssaza era abaddenga alaga obumalirivu n’okwagala eri Obuganda ate nga mwana nzaalwa kwe kussibwamu obwesige ne Beene n’asiima.\n'Taata jjangu ontaase ekikwa ekintuulidde'\nFamire y'emmamba esitunde enkundi; Ekayanira Betty Nambooze